text: στα κράτη να πληροφορούν κάθε πρόσωπο που πρόκειται να εκδοθεί για την αίτηση που το αφορά, καθώς και τη δυνατότητα που του παρέχεται να συγκατατεθεί όσον αφορά την παράδοσή του με την απλουστευμένη διαδικασία. Η ενημέρωση αυτή γίνεται από την «αρμόδια αρχή», δηλαδή την αρχή που είναι αρμόδια για τη θέση υπό κράτηση. Η ενημέρωση γίνεται τη στιγμή της θέσης υπό κράτηση και σύμφωνα με το εσωτερικό δίκαιο κάθε κράτους. Άρθρο 7 Λήψη της συγκατάθεσης Το άρθρο αυτό ρυθμίζει τον τρόπο με τον οποίο δίδεται η συγκατάθεση. Εφαρμόζεται επίσης και στην παραίτηση από το ευεργέτημα του κανόνα της ειδικότητας, σε περίπτωση που το δίκαιο του κράτους από το οποίο ζητείται η έκδοση προβλέπει μια τέτοια παραίτηση, διακριτή από τη συγκατάθεση στην έκδοση, σύμφωνα με το άρθρο 9 στοιχείο β). Η σύμβαση δεν διευκρινίζει πότε ακριβώς πρέπει να ληφθεί η συγκατάθεση του προσώπου. Όταν κινείται η διαδικασία με την προσωρινή σύλληψη του προσώπου, σύμφωνα με το άρθρο 4, από το άρθρο 6, το οποίο προβλέπει την ενημέρωση του προσώπου κατά τη σύλληψή του, και από το άρθρο 8, το οποίο επιβάλλει γνωστοποίηση της συγκατάθεσης μέσα σε δέκα ημέρες από την προσωρινή σύλληψη, προκύπτει ότι το πρόσωπο πρέπει να μπορεί να δώσει τη συγκατάθεση από τη στιγμή που τίθεται υπό προσωρινή κράτηση. Η συγκατάθεση (και, ενδεχομένως, η παραίτηση από το ευεργέτημα του κανόνα της ειδικότητας) δίνεται ενώπιον των αρμοδίων δικαστικών αρχών του κράτους από το οποίο ζητείται η έκδοση. Η αρμόδια δικαστική αρχή μπορεί να είναι δικαστής, δικαστήριο ή εισαγγελική αρχή, ανάλογα με το δίκαιο του κράτους από το οποίο ζητείται η έκδοση. Καθε κράτος μέλος, κατά την κατάθεση του εγγράφου επικύρωσης, αποδοχής, έγκρισης ή προσχώρησης στη σύμβαση, διευκρινίζει ποια θα είναι κατ' αυτό η αρμόδια αρχή, σύμφωνα με όσα προβλέπει το άρθρο 15. Ο τύπος που απαιτείται σε κάθε κράτος για την παροχή της συγκατάθεσης (και, εάν συντρέχει περίπτωση, της παραίτησης από το ευεργέτημα του κανόνα της ειδικότητας) καθορίζεται από τη νομοθεσία του κράτους αυτού. Πάντως, η παράγραφος 2 του άρθρου αυτού επιβάλλει στα κράτη μέλη να λάβουν τα αναγκαία μέτρα, ώστε οι συνθήκες υπό τις οποίες δίδεται η συγκατάθεση (και, ενδεχομένως, η παραίτηση από το ευεργέτημα του κανόνα της ειδικότητας) να δείχνουν ότι το πρόσωπο το πράττει εκουσίως και έχοντας πλήρη επίγνωση των σχετικών συνεπειών (συγκατάθεση απηλλαγμένη ελαττωμάτων της βουλήσεως). Προβλέπει ότι, προς τούτο, ο συλληφθείς έχει το δικαίωμα να επικουρείται από νομικό παραστάτη. Η διάταξη αυτή σημαίνει ότι το πρόσωπο πρέπει να ενημερώνεται πλήρως για τις συνέπειες της συγκατάθεσής του (και, ενδεχομένως, της παραίτησής του από το ευεργέτημα του κανόνα της ειδικότητας). Όσον αφορά τις συνέπειες της συγκατάθεσης, η ενημέρωση αυτή θα αφορά την παραίτηση από τις εγγυήσεις της τακτικής διαδικασίας, τον ενδεχόμενο αμετάκλητο χαρακτήρα της δοθείσας συγκατάθεσης, σύμφωνα με το άρθρο 7 παράγραφος 4, τις ενδεχόμενες επιπτώσεις επί του κανόνα της ειδικότητας -και τη δυνατότητα να διωχθεί για άλλες πράξεις πέραν εκείνων που αποτελούν αντικείμενο της διαδικασίας έκδοσης- σύμφωνα με το άρθρο 9 στοιχείο α). Όσον αφορά τις συνέπειες της παραίτησης από το ευεργέτημα του κανόνα της ειδικότητας,


text: η ενημέρωση θα αφορά τις επιπτώσεις της παραίτησης αυτής επί του κανόνα της ειδικότητας, όπως και τον, ενδεχομένως, αμετάκλητο χαρακτήρα της παραίτησης. Η διάταξη αυτή εξάλλου, σημαίνει ότι η διαδικασία λήψης της συγκατάθεσης (και, ενδεχομένως, της παραίτησης από το ευεργέτημα του κανόνα της ειδικότητας) πρέπει να ορνανώνεται με τέτοιο τρόπο, ώστε να μπορεί να ελέγχεται μεταγενέστερα κατά πόσον η συγκατάθεση δόθηκε εκουσίως και συνειδητά. Σε αυτή την οπτική, η παράγραφος 3 του άρθρου αυτού προβλέπει ότι η συγκατάθεση (και, ενδεχομένως, η παραίτηση από το ευεργέτημα του κανόνα της ειδικότητας) καταγράφονται σε πρακτικά. Οι λεπτομέρειες σύνταξης και ο τύπος των πρακτικών επαφίενται στην εκτίμηση των εθνικών νομοθετών. Η παράγραφος 4 προβλέπει ότι η συγκατάθεση (και, ενδεχομένως, η παραίτηση από το ευεργέτημα του κανόνα τις ειδικότητας) είναι αμετάκλητες. Εντούτοις, προκειμένου να ληφθεί υπόψη η νομική κατάσταση που υφίσταται σε ορισμένα κράτη μέλη, η ίδια παράγραφος αφήνει ανοικτή μια δυνατότητα επιφύλαξης με την οποία τα κράτη μέλη μπορούν να δηλώνουν ότι η συγκατάθεση (και, εάν συντρέχει περίπτωση, η παραίτηση από το ευεργέτημα του κανόνα της ειδικότητας) είναι ανακλητές, σύμφωνα με τους ισχύοντες κανόνες εσωτερικού δικαίου. Προκειμένου η τυχόν ανάκληση της συγκατάθεσης, στην τελευταία αυτή περίπτωση, να μην έχει αρνητικές επιπτώσεις στην ομαλή εξέλιξη της διαδικασίας έκδοσης, η παράγραφος 4 προβλέπει ότι η χρονική περίοδος μεταξύ της κοινοποίησης της συγκατάθεσης και της τυχόν ανάκλησής της δεν λαμβάνεται υπόψη για τον καθορισμό των προθεσμιών προσωρινής σύλληψης των 18 και 40 ημερών που προβλέπει το άρθρο 16 παράγραφος 4 της ευρωπαϊκής σύμβασης. Αυτό σημαίνει ότι, σε περίπτωση που ένα πρόσωπο ανακαλέσει τη συγκατάθεσή του, το εκζητούν κράτος θα έχει στη διάθεσή του την ίδια χρονική περίοδο προς υποβολή αίτησης εκδόσεως που είχε κατά τη στιγμή που του κοινοποιήθηκε η συγκατάθεση του προσώπου στην έκδοσή του και που έπαυσε την προετοιμασία των εγγράφων που απαιτούνται δυνάμει του άρθρου 12 της ευρωπαϊκής σύμβασης. Άρθρο 8 Γνωστοποίηση της συγκατάθσης Το άρθρο αυτό προβλέπει την άμεση γνωστοποίηση της συγκατάθεσης του προσώπου εκ μέρους του εκζητούντος κράτους προς το κράτος από το οποίο ζητείται η έκδοση. Η άμεση αυτή γνωστοποίηση είναι αναγκαία προς εξασφάλιση της ομαλής λειτουργίας της απλουστευμένης διαδικασίας, όταν αυτή έχει ως σημείο αφετηρίας την προσωρινή σύλληψη του προσώπου, σύμφωνα με τα άρθρα 4 και επόμενα της σύμβασης. Πράγματι, η γνωστοποίηση της πληροφορίας αυτής επιτρέπει στο εκζητούν κράτος να αναστείλει την προετοιμασία των εγγράφων που απαιτούνται προς στήριξη της αίτησης εκδόσεως σύμφωνα με το άρθρο 12 της ευρωπαϊκής σύμβασης. Προκειμένου να επιτραπεί η τυχόν υποβολή αίτησης σύμφωνα με το άρθρο 12 της ευρωπαϊκής σύμβασης μέσα στην προθεσμία των 40 ημερών που προβλέπει το άρθρο 16 της ευρωπαϊκής σύμβασης, το άρθρο 8 επιβάλλει στο κράτος από το οποίο ζητείται η έκδοση να ενημερώσει το εκζητούν κράτος, μέσα σε δέκα το πολύ ημέρες από την προσωρινή σύλληψη, περί του εάν το πρόσωπο συγκατατέθη ή όχι στην παράδοσή του. Η προθεσμία αυτή δεν έχει ως αποτέλεσμα να αποκλείει την τυχόν μεταγενέστερη συγκατάθεση του προσώπου, η οποία ρυθμίζεται από το άρθρο 12 της παρούσας σύμβασης, αλλά σκοπεύει στην αποφυγή του κινδύνου, η αβεβαιότητα

type: contracts

jurisdiction: EU


text: ως προς τη συναίνεση του προσώπου να δημιουργήσει προβλήματα για την ομαλή εξέλιξη της διαδικασίας εκδόσεως, λόγω των προθεσμιών που προβλέπεται το άρθρο 16 της ευρωπαϊκής σύμβασης. Στο πλαίσιο της ίδιας μέριμνας για επιτάχυνση της διαδικασίας, η παράγραφος 2 προβλέπει άμεση γνωστοποίηση της πληροφορίας περί της συγκατάθεσης μεταξύ των αρμοδίων αρχών των κρατών μελών. Ως αρμόδιες αρχές πρέπει να νοούνται όχι οι αρχές οι οποίες είναι αρμόδιες να λαμβάνουν τη συγκατάθεση, αλλά οι αρχές που είναι αρμόδιες για την απλουστευμένη διαδικασία έκδοσης, τις οποίες θα ορίσει κάθε κράτος μέλος, κατά την κατάθεση του εγγράφου επικύρωσης, αποδοχής, έγκρισης ή προσχώρησης, σύμφωνα με το άρθρο 15 της σύμβασης. Άρθρο 9 Παραίτηση από το ευεργέτημα του κανόνα της ειδικότητας Λόγω των σημαντικών διαφορών που υφίστανται μεταξύ των νομοθεσιών των κρατών μελών όσον αφορά τις συνέπειες της συγκατάθεσης προσώπου στην έκδοσή του επί της δυνατότητας του εκζητούντος κράτους να ασκήσει εναντίον του δίωξη για άλλες πράξεις πέραν εκείνων που αποτελούν αντικείμενο της αίτησης, η σύμβαση δεν περιέχει καμία υποχρεωτική διάταξη ως προς το σημείο αυτό. Το άρθρο 9, που αφορά αυτό το ζήτημα, έχει διακηρυκτικό χαρακτήρα και ανταποκρίνεται απλώς σε μία μέριμνα για την αμοιβαία πληροφόρηση. Προβλέπει ότι κάθε κράτος μέλος μπορεί να δηλώσει ότι ο κανόνας της ειδικότητας της έκδοσης, όπως διατυπώνεται στο άρθρο 14 της ευρωπαϊκής σύμβασης, δεν θα ισχύει στην περίπτωση της απλουστευμένης διαδικασίας. Προκειμένου να ληφθούν υπόψη οι διαφορές μεταξύ των δικαιικών συστημάτων, είναι δυνατό να γίνουν δύο δηλώσεις: πρώτον ότι, εφόσον το πρόσωπο συγκατατίθεται στην έκδοσή του, ο κανόνας της ειδικότητας δεν θα ισχύει, δεδομένου ότι η συγκατάθεση στην έκδοση θα επιφέρει αυτομάτως παραίτηση από το ευεργέτημα του κανόνα της ειδικότητας, όπως συμβαίνει με τις χώρες της Benelux 7 δεύτερον, ότι ο κανόνας της ειδικότητας δεν θα ισχύει όταν το πρόσωπο το οποίο συγκατετέθη στην έκδοσή του παραιτείται ρητά, με χωριστή πράξη, από το ευεργέτημα του κανόνα της ειδικότητας. Άρθρο 10 Γνωστοποίηση της απόφασης έκδοσης Το άρθρο αυτό προβλέπει ότι όλες οι γνωστοποιήσεις σχετικά με την απλουστευμένη διαδικασία πραγματοποιούνται απευθείας μεταξύ της αρμόδιας αρχής του κράτους από το οποίο ζητείται η έκδοση, την οποία θα ορίσει κάθε κράτος μέλος, κατά την κατάθεσή του εγγράφου επικύρωσης, αποδοχής, έγκρισης ή προσχώρησης σύμφωνα με το άρθρο 15, και της αρχής του εκζητούντος κράτους που ζήτησε την προσωρινή σύλληψη. Στόχος της διάταξης αυτής είναι να απλουστεύσει και να επιταχύνει τη διαδικασία, επιτρέποντας να διενεργούνται όλες οι γνωστοποιήσεις μεταξύ των άμεσα ενεχόμενων στη διαδικασία αρχών και να λαμβάνονται οι αποφάσεις σχετικά με τη χρήση της απλουστευμένης διαδικασίας εκ μέρους των αρχών αυτών, χωρίς να μεσολαβούν ενδιάμεσες διοικητικές αρχές. Η παράγραφος 2 του άρθρου αυτού προβλέπει ότι η απόφαση περί εκδόσεως που έλαβε η αρμόδια αρχή του κράτους από το οποίο ζητείται η έκδοση πρέπει να γνωστοποιηθεί το πολύ μέσα σε 20 ημέρες από την ημερομηνία συγκατάθεσης του προσώπου. Εννοείται ότι πρόκειται για ανώτατο όριο και ότι καλό θα ήταν, σε περίπτωση που δεν φαίνεται να υπάρχει μείζον εμπόδιο για την έκδοση, η θετική ή αρνητική απόφαση να γνωστοποιείται το συντομότερο δυνατό αφ' ής στιγμής


text: δοθεί η συγκατάθεση του ενδιαφερομένου προσώπου. Σε περίπτωση που η αρμόδια αρχή του κράτους από το οποίο ζητείται η έκδοση αποφασίσει να μην προβεί σε έκδοση κατά την απλουστευμένη διαδικασία, στο εκζητούν κράτος εν πάση περιπτώσει θα απομένει, δια της σωρευτικής εφαρμογής των δύο προθεσμιών που προβλέπουν τα άρθρα 8 παράγραφος 1 και το άρθρο 10 παράγραφος 2, προθεσμία τουλάχιστον δέκα ημερών πριν από την παρέλευση της 40ήμερης προθεσμίας προσωρινής σύλληψης, την οποία προβλέπει το άρθρο 16 της ευρωπαϊκής σύμβασης, για να υποβάλει αίτηση εκδόσεως σύμφωνα με το άρθρο 12 της ευρωπαϊκής σύμβασης. Άρθρο 11 Προθεσμία παράδοσης Το άρθρο αυτό προβλέπει ότι η παράδοση πραγματοποιείται το αργότερο εντός 20 ημερών από την ημερομηνία κατά την οποία γνωστοποιήθηκε η απόφαση έκδοσης. Πρόκειται και εδώ για ανώτατο όριο και εννοείται ότι η παράδοση μπορεί να πραγματοποιηθεί, εάν αυτό είναι πρακτικά δυνατό, από τη στιγμή που η αρμόδια αρχή του κράτους από το οποίο ζητείται η έκδοση αποφασίσει σχετικά. Αυτό θα πρέπει να ισχύει, ιδίως, σε περιπτώσεις έκδοσης μεταξύ ομόρων χωρών. Η παράγραφος 2 προβλέπει ότι, σε περίπτωση που το πρόσωπο δεν παραδόθηκε στο εκζητούν κράτος μέσα στην προθεσμία που προβλέπει η παράγραφος 1, αφίεται ελεύθερο. Σε περίπτωση όμως ανωτέρας βίας που εμποδίζει την παράδοση μέσα στην προβλεπόμενη προθεσμία, η παράγραφος 3 επιτρέπει παρέκκλιση από την προθεσμία αυτή. Εφόσον η αρμόδια αρχή η οποία αντιμετωπίζει περίπτωση ανωτέρας βίας πληροφορήσει σχετικά την αρμόδια αρχή του άλλου κράτους, εντός προθεσμίας 20 ημερών, οι δύο αρχές μπορούν να ορίσουν από κοινού νέα ημερομηνία για την παράδοση. Αν το πρόσωπο δεν παραδοθεί στο εκζητούν κράτος, εντός 20 ημερών από την ημερομηνία αυτή, αφίεται ελεύθερο. Για την εφαρμογή της διάταξης αυτής, η έννοια της ανωτέρας βίας θα πρέπει να ερμηνεύεται στενά, σύμφωνα με την ερμηνεία που έχει δοθεί στην έννοια αυτή στο διεθνές ποινικό δίκαιο 7 ως τέτοια νοείται μια κατάσταση που δεν ήταν δυνατό να προβλεφθεί και η επέλευση της οποίας δεν ήταν δυνατό να προληφθεί (για παράδειγμα ατύχημα κατά τη μεταφορά, απεργία που να εμποδίζει τη χρήση του προβλεπόμενου μέσου μεταφοράς και αδυναμία χρήσης άλλου μέσου μεταφοράς, βαριά ασθένεια του υπό έκδοση προσώπου που επιβάλλει επείγουσα εισαγωγή σε νοσοκομείο). Επιπλέον, η νέα ημερομηνία παράδοσης που θα καθορισθεί πρέπει να είναι όσο το δυνατόν πλησιέστερα στην ημερομηνία που εξέπνεε η αρχική προθεσμία παράδοσης. Η παράγραφος 4 προβλέπει ότι το άρθρο αυτό δεν ισχύει στην περίπτωση που το πρόσωπο διώκεται για άλλη αιτία στο κράτος από το οποίο ζητείται η έκδοση ή πρέπει να εκτίσει ποινή που του επιβλήθηκε για άλλη πράξη και το κράτος αυτό επιθυμεί να κάνει χρήση του άρθρου 19 της ευρωπαϊκής σύμβασης περί παράδοσης αναβληθείσας ή υπό όρους. Στην περίπτωση αυτή, εφαρμόζονται οι κανόνες της ευρωπαϊκής σύμβασης. Άρθρο 12 Συγκατάθεση που δίδεται μετά τη λήξη της προθεσμίας του άρθρου 8 ή υπό άλλες συνθήκες Ενώ τα άρθρα 3 έως 11 αφορούν κατά πρώτο λόγο την περίπτωση όπου το πρόσωπο συγκατατίθεται στην έκδοσή του μέτα την προσωρινή του σύλληψη, το άρθρο 12 ρυθμίζει το νομικό καθεστώς που ισχύει σε περιπτώσεις κατά τις οποίες το πρόσωπο


text: συγκατατίθεται εκτός των προϋποθέσεων που προβλέπουν τα άρθρα αυτά και, συγκεκριμένα, μετά τη λήξη της δεκαήμερης προθεσμίας που προβλέπει το άρθρο 8 παράγραφος 1. Εδώ πρέπει να διακρίνουμε δύο περιπτώσεις. Στην πρώτη, το πρόσωπο δίδει τη συγκατάθεσή του μετά τη λήξη της πρώτης δεκαήμερης προθεσμίας, αλλά προ της λήξης της 40ήμερης προθεσμίας που προβλέπει το άρθρο 16 της ευρωπαϊκής σύμβασης και πριν το εκζητούν κράτος υποβάλει επισήμως αίτηση έκδοσης. Στη δεύτερη, το πρόσωπο συγκατατίθεται αφού το εκζητούν κράτος υποβάλει αίτηση έκδοσης, ασχέτως εάν της αίτησης αυτής έχει προηγηθεί αίτηση προσωρινής σύλληψης ή όχι. Στην πρώτη περίπτωση, το άρθρο 12 παράγραφος 1 προβλέπει ότι το κράτος από το οποίο ζητείται η έκδοση εφαρμόζει την απλουστευμένη διαδικασία που προβλέπει η σύμβαση. Εννοείται ότι, ελλείψει δοθείσας συγκατάθεσης κατά την εκπνοή της πρώτης δεκαήμερης προθεσμίας, το εκζητούν κράτος θα πρέπει να ετοιμάσει την αίτηση έκδοσης χωρίς να περιμένει την τυχόν μεταγενέστερη συγκατάθεση του προσώπου, ώστε να εξασφαλιστεί ότι θα μπορέσει να υποβάλει αυτή την αίτηση εντός του ανώτατου ορίου των 40 ημερών. Όσον αφορά τη δεύτερη περίπτωση, η προσφυγή στην απλουστευμένη διαδικασία είναι προαιρετική και επαφίεται σε κάθε κράτος μέλος να καθορίσει, με δήλωση κατά τη στιγμή της επικύρωσης, αν προτίθεται να προσφύγει στην απλουστευμένη διαδικασία στην περίπτωση αυτή και υπό ποιες προϋποθέσεις προτίθεται να το πράξει. Άρθρο 13 Επανέκδοση σε άλλο κράτος μέλος Το άρθρο αυτό, το οποίο εντάσσεται στη λογική του άρθρου 9, που προβλέπει δυνατότητα παραίτησης από το ευεργέτημα του κανόνα της ειδικότητας, επεκτείνει τις συνέπειες της παραίτησης επί των προϋποθέσεων που ισχύουν για την επανέκδοση σε άλλο κράτος μέλος. Ο κανόνας είναι ο εξής: αν, κατ' εφαρμογή του άρθρου 9, το πρόσωπο δεν τυγχάνει πλέον του ευεργετήματος του κανόνα της ειδικότητας κατόπιν της έκδοσής του προς το εκζητούν κράτος, στην περίπτωση αυτή, κατά παρέκκλιση από το άρθρο 15 της ευρωπαϊκής σύμβασης, για την επανέκδοση σε άλλο κράτος μέλος δεν απαιτείται πλέον η συγκατάθεση του κράτους από το οποίο ζητείται η έκδοση. Ο κανόνας αυτός εξηγείται από το γεγονός ότι, ελλείψει ειδικότητας, το εκζητούν κράτος δικαιούται να κινήσει την ποινική διαδικασία (και, κατά συνέπεια, να συνεργασθεί, μέσω της έκδοσης, σε διαδικασίες που κινούν άλλα κράτη) για οποιαδήποτε άλλη πράξη πέραν εκείνης για την οποία χορηγήθηκε η έκδοση. Πρέπει πάντως να σημειωθεί ότι η σύμβαση δεν ρυθμίζει το ζήτημα της επανέκδοσης του προσώπου σε άλλο κράτος που να είναι μέρος της ευρωπαϊκής σύμβασης αλλά όχι κράτος μέλος της Ευρωπαϊκής Ένωσης. Άρθρο 14 Διαμεταγωγή Το άρθρο αυτό, που εντάσσεται στη λογική της απλούστευσης που επιφέρουν τα άρθρα 3 και 4 της σύμβασης, απλουστεύει τις προϋποθέσεις που ισχύουν για τη διαμεταγωγή σε σχέση με αυτές που προβλέπει το άρθρο 21 της ευρωπαϊκής σύμβασης. Κατά παρέκκλιση από το άρθρο 21 παράγραφος 3 της ευρωπαϊκής σύμβασης, η αίτηση διαμεταγωγής μπορεί να υποβληθεί με όλα τα μέσα που αφήνουν γραπτά ίχνη (συμπεριλαμβανομένου του τηλεεκτυπωτή ή του ηλεκτρονικού ταχυδρομείου) και η απόφαση του κράτους διαμεταγωγής μπορεί να γνωστοποιηθεί με τον ίδιο τρόπο. Δεν απαιτείται να συνοδεύεται από τα έγγραφα που αναφέρονται στο άρθρο 12 παράγραφος 2 της ευρωπαϊκής


text: σύμβασης, αλλά απλώς από όσα αναφέρονται στο άρθρο 4 της παρούσας σύμβασης. Το κράτος διαμεταγωγής πρέπει να θεωρήσει τις πληροφορίες αυτές επαρκείς, ώστε να λάβει τα απαιτούμενα μέτρα εξαναγκασμού για την εκτέλεση της διαμεταγωγής. Άρθρο 15 Προσδιορισμός των αρμοδίων αρχών Το άρθρο αυτό προβλέπει ότι τα κράτη μέλη, κατά τη στιγμή της επικύρωσης, δηλώνουν ποιες από τις διάφορες αρχές τους θα είναι αρμόδιες για την εφαρμογή της διαδικασίας που οργανώνει η σύμβαση, ιδίως ποιες θα είναι υπεύθυνες για τη διαδικασία και θα δίδουν την σύμφωνη γνώμη τους για την έκδοση κατά την απλουστευμένη διαδικασία, σε ποιες θα δηλώνει το πρόσωπο τη συγκατάθεσή του για την έκδοσή του και ποιες θα είναι υπεύθυνες για να επιτρέψουν τη διαμεταγωγή εκδοθέντος προσώπου κατά τη διαδικασία αυτή. Ο επιδιωκόμενος στόχος της ταχύτητας και της αποτελεσματικότητας επιβάλλει ως αρμόδιες αρχές να οριστούν εκείνες που είναι συγκεκριμένα υπεύθυνες για την ποινική διαδικασία σε κάθε κράτος μέλος, προκειμένου να αποφευχθεί η παρέμβαση ενδιάμεσων αρχών οι οποίες δεν είναι απαραίτητες για την ομαλή λειτουργία της διαδικασίας. Άρθρο 16 Έναρξη ισχύος Το άρθρο αυτό ρυθμίζει την έναρξη ισχύος της σύμβασης, σύμφωνα με τους κανόνες που έχει καθορίσει συναφώς το Συμβούλιο της Ευρωπαϊκής Ένωσης. Η σύμβαση αρχίζει να ισχύει 90 ημέρες από την κατάθεση της τελευταίας πράξης επικύρωσης. Εντούτοις, όπως προβλέπεται στις συμβάσεις δικαστικής συνδρομής που είχαν προηγουμένως συναφθεί μεταξύ των κρατών μελών, για να μπορέσει η σύμβαση να εφαρμοστεί το ταχύτερο δυνατό μεταξύ των πλέον ενδιαφερομένων κρατών, η παράγραφος 3 προβλέπει ότι κάθε κράτος μέλος μπορεί, κατά την κατάθεση του εγγράφου επικύρωσης ή και μετά απ' αυτή ανά πάσα στιγμή, να προβεί σε δήλωση και να προσδώσει αναδρομική ισχύ στη σύμβαση έναντι των άλλων κρατών μελών που θα έχουν κάνει την ίδια δήλωση. Η δήλωση αυτή αποκτά ισχύ 90 ημέρες μετά την κατάθεσή της. Άρθρο 17 Προσχώρηση Το άρθρο αυτό προβλέπει ότι κάθε κράτος που γίνεται μέλος της Ευρωπαϊκής Ένωσης μπορεί να προσχωρήσει στη σύμβαση και ρυθμίζει τις λεπτομέρειες της προσχώρησης αυτής. Αν η σύμβαση είναι ήδη εν ισχύι κατά τη στιγμή της προσχώρησης του νέου κράτους μέλους, η σύμβαση θα αρχίσει να ισχύει ως προς αυτό 90 ημέρες από την κατάθεση της πράξης προσχώρησής του. Αν αντιθέτως, 90 ημέρες μετά την προσχώρησή του η σύμβαση δεν έχει ακόμη αρχίσει να ισχύει, η σύμβαση θα αρχίσει να ισχύει ως προς αυτό τη στιγμή της έναρξης ισχύος που προβλέπεται το άρθρο 16 παράγραφος 2. Στην περίπτωση αυτή, το κράτος που προσχωρεί μπορεί επίσης να προβεί στη δήλωση αναδρομικής εφαρμογής που προβλέπει το άρθρο 16 παράγραφος 3. Πρέπει να σημειωθεί ότι, δυνάμει του άρθρου 16 παράγραφος 2, αν ένα κράτος γίνει μέλος της Ευρωπαϊκής Ένωσης πριν από την έναρξη ισχύος της σύμβασης και δεν προσχωρήσει σε αυτή, η σύμβαση, παρ' όλα αυτά, θα αρχίσει να ισχύει από τη στιγμή που όλα τα κράτη που ήταν μέλη κατά την υπογραφή της θα έχουν καταθέσει την πράξη προσχώρησής τους.


text:
 21.10.2010
 EL
 Επίσημη Εφημερίδα της Ευρωπαϊκής Ένωσης
 L 277/53
 ΑΠΌΦΑΣΗ ΤΗΣ ΜΕΙΚΤΉΣ ΕΠΙΤΡΟΠΉΣ ΤΟΥ ΕΟΧ
 αριθ. 96/2010
 της 2ας Ιουλίου 2010
 για την τροποποίηση του πρωτοκόλλου 31 της συμφωνίας για τον ΕΟΧ, σχετικά με τη συνεργασία σε ειδικούς τομείς εκτός του πλαισίου των τεσσάρων ελευθεριών
 Η ΜΕΙΚΤΗ ΕΠΙΤΡΟΠΗ ΤΟΥ ΕΟΧ,
 Έχοντας υπόψη τη συμφωνία για τον Ευρωπαϊκό Οικονομικό Χώρο, μετά την τροποποίησή της με το πρωτόκολλο προσαρμογής της συμφωνίας για τον Ευρωπαϊκό Οικονομικό Χώρο, καλούμενη στο εξής «η συμφωνία», και ιδίως τα άρθρα 86 και 98,
 Εκτιμώντας τα ακόλουθα:
 (1)
 Το πρωτόκολλο 31 της συμφωνίας τροποποιήθηκε με την απόφαση της Μεικτής Επιτροπής του ΕΟΧ αριθ. 93/2009 της 3ης Ιουλίου 2009 (1).
 (2)
 Κρίνεται σκόπιμο να συνεχιστεί η συνεργασία των συμβαλλόμενων μερών της συμφωνίας σε δράσεις της Ένωσης που χρηματοδοτούνται από τον γενικό προϋπολογισμό της Ένωσης όσον αφορά την υλοποίηση, τη λειτουργία και την ανάπτυξη της εσωτερικής αγοράς.
 (3)
 Επομένως, το πρωτόκολλο 31 της συμφωνίας θα πρέπει να τροποποιηθεί, ούτως ώστε να είναι δυνατή η συνέχιση της διευρυμένης αυτής συνεργασίας πέραν της 31ης Δεκεμβρίου 2009,
 ΑΠΟΦΑΣΙΖΕΙ:
 Άρθρο 1
 Το άρθρο 7 του πρωτοκόλλου 31 της συμφωνίας τροποποιείται ως εξής:
 1)
 Οι λέξεις «έτη 2004, 2005, 2006, 2007, 2008 και 2009» στην παράγραφο 6 αντικαθίστανται από τις λέξεις «έτη 2004, 2005, 2006, 2007, 2008, 2009 και 2010».
 2)
 Οι λέξεις «έτη 2006, 2007, 2008 και 2009» στην παράγραφο 7 αντικαθίστανται από τις λέξεις «έτη 2006, 2007, 2008, 2009 και 2010».
 3)
 Οι λέξεις «έτη 2008 και 2009» στην παράγραφο 8 αντικαθίστανται από τις λέξεις «έτη 2008, 2009 και 2010».
 Άρθρο 2
 Η παρούσα απόφαση αρχίζει να ισχύει την ημέρα μετά την τελευταία κοινοποίηση προς τη Μεικτή Επιτροπή του ΕΟΧ που προβλέπεται στο άρθρο 103 παράγραφος 1 της συμφωνίας (2).
 Εφαρμόζεται από την 1η Ιανουαρίου 2010.
 Άρθρο 3
 Η παρούσα απόφαση δημοσιεύεται στο τμήμα ΕΟΧ και στο συμπλήρωμα ΕΟΧ της Επίσημης Εφημερίδας της Ευρωπαϊκής Ένωσης.
 Βρυξέλλες, 2 Ιουλίου 2010.
 Για τη Μεικτή Επιτροπή του ΕΟΧ
 Ο Πρόεδρος
 Stefán Haukur JÓHANNESSON
 (1) ΕΕ L 277 της 22.10.2009, σ. 49.
 (2) Δεν έχουν αναφερθεί συνταγματικές απαιτήσεις.


text:
 20.6.2014
 EL
 Επίσημη Εφημερίδα της Ευρωπαϊκής Ένωσης
 L 180/60
 ΑΠΌΦΑΣΗ αριθ. 2/2014 ΤΗΣ ΜΕΙΚΤΉΣ ΕΠΙΤΡΟΠΉΣ ΓΕΩΡΓΊΑΣ
 της 9ης Απριλίου 2014
 σχετικά με την τροποποίηση της απόφασης της μεικτής επιτροπής γεωργίας αριθ. 2/2003 που έχει συσταθεί με τη συμφωνία μεταξύ της Ευρωπαϊκής Κοινότητας και της Ελβετικής Συνομοσπονδίας σχετικά με τις συναλλαγές γεωργικών προϊόντων, της 21ης Οκτωβρίου 2003, για τη σύσταση των ομάδων εργασίας και την έγκριση των εντολών των ομάδων αυτών
 (2014/374/ΕΕ)
 Η ΜΕΙΚΤΗ ΕΠΙΤΡΟΠΗ ΓΕΩΡΓΙΑΣ,
 Έχοντας υπόψη τη συμφωνία μεταξύ της Ευρωπαϊκής Κοινότητας και της Ελβετικής Συνομοσπονδίας σχετικά με τις συναλλαγές γεωργικών προϊόντων, και ιδίως το άρθρο 6 παράγραφος 7,
 Εκτιμώντας τα ακόλουθα:
 (1)
 Η συμφωνία μεταξύ της Ευρωπαϊκής Κοινότητας και της Ελβετικής Συνομοσπονδίας σχετικά με τις συναλλαγές γεωργικών προϊόντων (εφεξής «η συμφωνία») άρχισε να ισχύει την 1η Ιουνίου 2002.
 (2)
 Το παράρτημα 12 της συμφωνίας αφορά την προστασία των ονομασιών προέλευσης και των γεωγραφικών ενδείξεων των γεωργικών προϊόντων και των τροφίμων.
 (3)
 Βάσει του άρθρου 15 παράγραφος 6 του παραρτήματος 12 της συμφωνίας, η ομάδα εργασίας «ΠΟΠ/ΠΓΕ» επικουρεί τη μεικτή επιτροπή γεωργίας (εφεξής η «επιτροπή») κατόπιν αιτήματός της.
 (4)
 Με την απόφαση της μεικτής επιτροπής αριθ. 2/2003 συνεστήθηκαν οι ομάδες εργασίες και εγκρίθηκαν οι εντολές των ομάδων αυτών.
 (5)
 Μετά την έγκριση της συμφωνίας σχετικά με την προστασία των γεωγραφικών ενδείξεων και των ονομασιών προέλευσης των γεωργικών προϊόντων και των τροφίμων της 1ης Δεκεμβρίου 2011, με την οποία προστέθηκε στη συμφωνία το παράρτημα 12, πρέπει να τροποποιηθεί η απόφαση της επιτροπής αριθ. 2/2003, κυρίως όσον αφορά τη βάση της συμφωνίας και την εντολή της ομάδας εργασίας «ΠΟΠ/ΠΓΕ»,
 ΑΠΟΦΑΣΙΖΕΙ:
 Άρθρο 1
 Στο παράρτημα της απόφασης αριθ. 2/2003 της μεικτής επιτροπής, της 21ης Οκτωβρίου 2003, σχετικά με τη δημιουργία ομάδων εργασίας και την έγκριση των εντολών αυτών των ομάδων, σχετικά με την ομάδα εργασίας «ΠΟΠ και ΠΓΕ», το μέρος «Ομάδα εργασίας «ΠΟΠ και ΠΓΕ» αντικαθίσταται από τα ακόλουθα:
 Ομάδα εργασίας «ΠΟΠ και ΠΓΕ»
 Βάση στη συμφωνία (παράρτημα 12)
 Άρθρο 15 εδάφιο 6 του παραρτήματος 12 σχετικά με την προστασία των ονομασιών προέλευσης και των γεωγραφικών ενδείξεων των γεωργικών προϊόντων και των τροφίμων
 Εντολή της ομάδας εργασίας σύμφωνα με το άρθρο 15
 1.
 Να εξετάζει κάθε θέμα σχετικά με το παράρτημα 12 και την εφαρμογή του.
 2.
 Να εξετάζει σε τακτά χρονικά διαστήματα την εξέλιξη των εσωτερικών νομοθετικών και κανονιστικών διατάξεων των μερών στους τομείς που καλύπτονται από το παράρτημα 12.
 3.
 Να διατυπώνει ιδίως προτάσεις προς υποβολή στη μεικτή επιτροπή για την προσαρμογή και την επικαιροποίηση των προσαρτημάτων του παραρτήματος 12.".
 Άρθρο 2
 Η παρούσα απόφαση αρχίζει να ισχύει την 1η Μαΐου 2014.
 Βέρνη, 9 Απριλίου 2014.
 Για τη μεικτή επιτροπή γεωργίας
 Η πρόεδρος και επικεφαλής της αντιπροσωπείας της Ευρωπαϊκής Ένωσης
 Susana MARAZUELA-AZPIROZ
 Ο επικεφαλής της ελβετικής αντιπροσωπείας
 Jacques CHAVAZ
 Ο γραμματέας της μεικτής επιτροπής
 Ioannis VIRVILIS


text:
 15.11.2014
 EL
 Επίσημη Εφημερίδα της Ευρωπαϊκής Ένωσης
 L 330/12
 ΣΥΜΦΩΝΊΑ
 μεταξύ της Ευρωπαϊκής Ένωσης και της Γαλλικής Δημοκρατίας για την εφαρμογή, όσον αφορά την κοινότητα του Αγίου Βαρθολομαίου, της νομοθεσίας της ένωσης σχετικά με τη φορολόγηση των αποταμιεύσεων και τη διοικητική συνεργασία στον τομέα της φορολογίας
 Η ΕΥΡΩΠΑΪΚΗ ΕΝΩΣΗ
 και
 Η ΓΑΛΛΙΚΗ ΔΗΜΟΚΡΑΤΙΑ, εξ ονόματος της κοινότητας του Αγίου Βαρθολομαίου,
 καλούμενες από κοινού «μέρη»,
 Εκτιμώντας τα ακόλουθα:
 (1)
 Η κοινότητα του Αγίου Βαρθολομαίου αποτελεί αναπόσπαστο μέρος της Γαλλικής Δημοκρατίας αλλά, σύμφωνα με την απόφαση 2010/718/ΕΕ του Ευρωπαϊκού Συμβουλίου (1), δεν αποτελεί πλέον μέρος της Ευρωπαϊκής Ένωσης από 1ης Ιανουαρίου 2012.
 (2)
 Για να διασφαλισθούν τα συμφέροντα της Ένωσης και ιδίως για την καταπολέμηση της απάτης και της φοροδιαφυγής σε διασυνοριακές περιπτώσεις, είναι ανάγκη να εξασφαλιστεί ότι οι διατάξεις που περιέχονται στη νομοθεσία της Ευρωπαϊκής Ένωσης για τη διοικητική συνεργασία στον τομέα της φορολογίας, καθώς και για τη φορολόγηση των εισοδημάτων από αποταμιεύσεις υπό μορφή τόκων, συνεχίζουν να εφαρμόζονται όσον αφορά την κοινότητα του Αγίου Βαρθολομαίου. Επίσης, θα πρέπει να εξασφαλίζεται ότι τα κείμενα τα οποία τροποποιούν τις διατάξεις αυτές εφαρμόζονται όσον αφορά την κοινότητα του Αγίου Βαρθολομαίου,
 ΣΥΜΦΩΝΗΣΑΝ ΤΑ ΑΚΟΛΟΥΘΑ:
 Άρθρο 1
 Εφαρμογή των οδηγιών 2011/16/ΕΕ και 2003/48/ΕΚ του Συμβουλίου και των συνδεδεμένων με αυτές πράξεων
 1. Η Γαλλική Δημοκρατία και τα άλλα κράτη μέλη εφαρμόζουν την οδηγία 2011/16/ΕΕ του Συμβουλίου (2) στην κοινότητα του Αγίου Βαρθολομαίου, καθώς και τα μέτρα που έχουν λάβει για τη μεταφορά στη νομοθεσία τους της εν λόγω οδηγίας.
 2. Η Γαλλική Δημοκρατία και τα άλλα κράτη μέλη εφαρμόζουν την οδηγία 2003/48/ΕΚ του Συμβουλίου (3) στην κοινότητα του Αγίου Βαρθολομαίου, καθώς και τα μέτρα που έχουν λάβει για τη μεταφορά στη νομοθεσία τους της εν λόγω οδηγίας.
 3. Η Γαλλική Δημοκρατία και τα άλλα κράτη μέλη εφαρμόζουν στην κοινότητα του Αγίου Βαρθολομαίου οποιεσδήποτε νομικές πράξεις της Ένωσης που εκδίδονται, ανάλογα με την περίπτωση, βάσει των οδηγιών που αναφέρονται στις παραγράφους 1 και 2.
 4. Τα μέρη δηλώνουν ότι η Ευρωπαϊκή Επιτροπή έχει, σε ό,τι αφορά την κοινότητα του Αγίου Βαρθολομαίου, τα ίδια καθήκοντα με εκείνα που προβλέπονται στις οδηγίες 2011/16/ΕΕ και 2003/48/ΕΚ του Συμβουλίου, καθώς και σε άλλες συναφείς νομικές πράξεις που έχουν εκδοθεί από το Συμβούλιο, με σκοπό να διευκολύνουν τη διοικητική συνεργασία μεταξύ των αρμόδιων αρχών των κρατών μελών.
 Άρθρο 2
 Ισχύουσες εκδόσεις των νομικών πράξεων της Ένωσης που αναφέρονται στην παρούσα συμφωνία
 Οποιαδήποτε παραπομπή, στην παρούσα συμφωνία, στις οδηγίες 2011/16/ΕΕ και 2003/48/ΕΚ, καθώς και στις άλλες νομικές πράξεις της Ένωσης που αναφέρονται στο άρθρο 1 παράγραφοι 3 και 4 της παρούσας συμφωνίας, νοείται ως παραπομπή στην εκάστοτε ισχύουσα έκδοση των εν λόγω οδηγιών και σχετικών πράξεων και μέσων, όπως ενδεχομένως τροποποιήθηκαν από οποιεσδήποτε διαδοχικές τροποποιητικές πράξεις.
 Άρθρο 3
 Αρμόδιες αρχές, κεντρικές υπηρεσίες διασύνδεσης, τμήματα διασύνδεσης και αρμόδιοι υπάλληλοι
 Τα μέρη διευκρινίζουν ότι οι αρμόδιες αρχές που ορίζονται βάσει της οδηγίας 2003/48/ΕΚ, καθώς και οι αρμόδιες αρχές, οι κεντρικές υπηρεσίες διασύνδεσης, τα τμήματα διασύνδεσης και οι αρμόδιοι υπάλληλοι που ορίζονται δυνάμει της οδηγίας 2011/16/ΕΕ από τα κράτη μέλη, έχουν τα ίδια καθήκοντα


text:
και τις ίδιες αρμοδιότητες για την εφαρμογή των διατάξεων των εν λόγω οδηγιών όσον αφορά την κοινότητα του Αγίου Βαρθολομαίου σύμφωνα με το άρθρο 1 της παρούσας συμφωνίας.
 Άρθρο 4
 Έλεγχος
 Η Γαλλική Δημοκρατία υποβάλλει στην Ευρωπαϊκή Επιτροπή στατιστικά στοιχεία και πληροφορίες σχετικά με την εφαρμογή της παρούσας συμφωνίας στην κοινότητα του Αγίου Βαρθολομαίου στον ίδιο βαθμό, υπό την ίδια μορφή και με τις ίδιες προθεσμίες με εκείνες που πρέπει να υποβληθούν για την εφαρμογή των οδηγιών 2011/16/ΕΕ και 2003/48/ΕΚ όσον αφορά τα γαλλικά εδάφη στα οποία εφαρμόζονται οι εν λόγω οδηγίες.
 Άρθρο 5
 Διαδικασία φιλικού διακανονισμού μεταξύ των αρμόδιων αρχών
 1. Όταν η εφαρμογή ή η ερμηνεία της παρούσας συμφωνίας οδηγούν σε δυσκολίες ή προκύψουν αμφιβολίες μεταξύ της αρμόδιας αρχής σε ό,τι αφορά την κοινότητα του Αγίου Βαρθολομαίου και μιας ή περισσοτέρων από τις αρμόδιες αρχές των κρατών μελών, οι εν λόγω αρχές καταβάλλουν προσπάθειες για την επίλυση του θέματος με φιλικό διακανονισμό. Ενημερώνουν την Ευρωπαϊκή Επιτροπή για τα αποτελέσματα της διαβούλευσης αυτής, η οποία στη συνέχεια ενημερώνει τα άλλα κράτη μέλη.
 2. Όσον αφορά τα προβλήματα ερμηνείας, η Ευρωπαϊκή Επιτροπή λαμβάνει ενδεχομένως μέρος στις διαβουλεύσεις, εφόσον το ζητήσει μία από τις αρμόδιες αρχές που αναφέρονται στην παράγραφο 1.
 Άρθρο 6
 Επίλυση των διαφορών μεταξύ των συμβαλλομένων στην παρούσα συμφωνία μερών
 1. Σε περίπτωση διαφοράς μεταξύ των μερών όσον αφορά την ερμηνεία ή την εφαρμογή της παρούσας συμφωνίας, τα μέρη συναντώνται πριν από κάθε προσφυγή στο Δικαστήριο της Ευρωπαϊκής Ένωσης σύμφωνα με την παράγραφο 2.
 2. Το Δικαστήριο της Ευρωπαϊκής Ένωσης έχει αποκλειστική αρμοδιότητα για την εκδίκαση των διαφορών μεταξύ των μερών σχετικά με την εφαρμογή ή την ερμηνεία της παρούσας συμφωνίας. Η προσφυγή υποβάλλεται από οποιοδήποτε μέρος.
 Άρθρο 7
 Έναρξη ισχύος
 Κάθε μέρος κοινοποιεί στο άλλο μέρος την ολοκλήρωση των διαδικασιών που απαιτούνται για την έναρξη ισχύος της παρούσας συμφωνίας. Η παρούσα συμφωνία αρχίζει να ισχύει την επομένη της ημερομηνίας παραλαβής της δεύτερης κοινοποίησης.
 Άρθρο 8
 Διάρκεια και καταγγελία
 Η παρούσα συμφωνία συνάπτεται για απεριόριστο χρονικό διάστημα, υπό την προϋπόθεση ότι θα υπάρξει καταγγελία από ένα εκ των μερών μετά από γραπτή προειδοποίηση προς το άλλο μέρος διά της διπλωματικής οδού. Η παρούσα συμφωνία λύεται δώδεκα μήνες μετά την παραλαβή της εν λόγω προειδοποίησης.
 Άρθρο 9
 Γλώσσα
 Η παρούσα συμφωνία συντάσσεται σε δύο αντίτυπα στην αγγλική, βουλγαρική, γαλλική, γερμανική, δανική, ελληνική, εσθονική, ισπανική, ιταλική, κροατική, λεττονική, λιθουανική, μαλτέζικη, ολλανδική, ουγγρική, πολωνική, πορτογαλική, ρουμανική, σλοβακική, σλοβενική, σουηδική, τσεχική και φινλανδική γλώσσα, καθένα δε από τα κείμενα αυτά είναι εξίσου αυθεντικό.
 Съставено в Брюксел на седемнадесети февруари две хиляди и четиринадесета година.
 Hecho en Bruselas, el diecisiete de febrero de dos mil catorce.
 V Bruselu dne sedmnáctého února dva tisíce čtrnáct.
 Udfærdiget i Bruxelles den syttende februar to tusind og fjorten.
 Geschehen zu Brüssel am siebzehnten Februar zweitausendvierzehn.
 Kahe tuhande neljateistkümnenda aasta veebruarikuu seitsmeteistkümnendal päeval Brüsselis.
 Έγινε στις Βρυξέλλες, στις δέκα εφτά Φεβρουαρίου δύο χιλιάδες δεκατέσσερα.
 Done at Brussels on the seventeenth day of February in the year two thousand and fourteen.
 Fait à Bruxelles, le dix-sept février deux mille


text:
quatorze.
 Sastavljeno u Bruxellesu sedamnaestog veljače dvije tisuće četrnaeste.
 Fatto a Bruxelles, addì diciassette febbraio duemilaquattordici.
 Briselē, divi tūkstoši četrpadsmitā gada septiņpadsmitajā februārī.
 Priimta du tūkstančiai keturioliktų metų vasario septynioliktą dieną Briuselyje.
 Kelt Brüsszelben, a kétezer-tizennegyedik év február havának tizenhetedik napján.
 Magħmul fi Brussell, fis-sbatax-il jum ta' Frar tas-sena elfejn u erbatax.
 Gedaan te Brussel, de zeventiende februari tweeduizend veertien.
 Sporządzono w Brukseli dnia siedemnastego lutego roku dwa tysiące czternastego.
 Feito em Bruxelas, em dezassete de fevereiro de dois mil e catorze.
 Întocmit la Bruxelles la șaptesprezece februarie două mii paisprezece.
 V Bruseli sedemnásteho februára dvetisícštrnásť.
 V Bruslju, dne sedemnajstega februarja leta dva tisoč štirinajst.
 Tehty Brysselissä seitsemäntenätoista päivänä helmikuuta vuonna kaksituhattaneljätoista.
 Som skedde i Bryssel den sjuttonde februari tjugohundrafjorton.
 За Европейския съюз
 Рог la Unión Europea
 Za Evropskou unii
 For Den Europæiske Union
 Für die Europäische Union
 Euroopa Liidu nimel
 Για την Ευρωπαϊκή Ένωση
 For the European Union
 Pour l'Union européenne
 Za Europsku uniju
 Per l'Unione europea
 Eiropas Savienības vārdā –
 Europos Sąjungos vardu
 Az Európai Unió részéről
 Għall-Unjoni Ewropea
 Voor de Europese Unie
 W imieniu Unii Europejskiej
 Pela União Europeia
 Pentru Uniunea Europeană
 Za Európsku úniu
 Za Evropsko unijo
 Euroopan unionin puolesta
 För Europeiska unionen
 За Френската република
 Por la República Francesa
 Za Francouzskou republiku
 For Den Franske Republik
 Für die Französische Republik
 Prantsuse Vabariigi nimel
 Για τη Γαλλική Δημοκρατία
 For the French Republic
 Pour la République française
 Za Francusku Republiku
 Per la Repubblica francese
 Francijas Republikas vārdā –
 Prancūzijos Respublikos vardu
 A Francia Köztársaság részéről
 Għar-Repubblika Franċiża
 Voor de Franse Republiek
 W imieniu Republiki Francuskiej
 Pela República Francesa
 Pentru Republica Franceză
 Za Francúzsku republiku
 Za Francosko republiko
 Ranskan tasavallan puolesta
 För Republiken Frankrike
 (1) Απόφαση 2010/718/ΕΕ του Ευρωπαϊκού Συμβουλίου, της 29ης Οκτωβρίου 2010, σχετικά με την τροποποίηση του ευρωπαϊκού καθεστώτος της νήσου του Αγίου Βαρθολομαίου (ΕΕ L 325 της 9.12.2010, σ. 4).
 (2) Οδηγία 2011/16/ΕΕ του Συμβουλίου, της 15ης Φεβρουαρίου 2011, σχετικά με τη διοικητική συνεργασία στον τομέα της φορολογίας και με την κατάργηση της οδηγίας 77/799/ΕΟΚ (ΕΕ L 64 της 11.3.2011, σ. 1).
 (3) Οδηγία 2003/48/ΕΚ του Συμβουλίου, της 3ης Ιουνίου 2003, για τη φορολόγηση των υπό μορφή τόκων εισοδημάτων από αποταμιεύσεις (ΕΕ L 157 της 26.6.2003, σ. 38).


text:
 Avis juridique important
 |
 22003D0096
 Απόφαση της Μεικτής Επιτροπής του ΕΟΧ αριθ. 96/2003, της 11ης Ιουλίου 2003, για τροποποίηση του πρωτοκόλλου 31 της συμφωνίας, σχετικά με τη συνεργασία σε ειδικούς τομείς εκτός του πλαισίου των τεσσάρων ελευθεριών
 Επίσημη Εφημερίδα αριθ. L 272 της 23/10/2003 σ. 0034 - 0034
 Απόφαση της Μεικτής Επιτροπής του ΕΟΧαριθ. 96/2003της 11ης Ιουλίου 2003για τροποποίηση του πρωτοκόλλου 31 της συμφωνίας, σχετικά με τη συνεργασία σε ειδικούς τομείς εκτός του πλαισίου των τεσσάρων ελευθεριώνΗ ΜΕΙΚΤΗ ΕΠΙΤΡΟΠΗ TOY ΕΟΧ,Έχοντας υπόψη τη συμφωνία για τον Ευρωπαϊκό Οικονομικό Χώρο, όπως τροποποιήθηκε από το πρωτόκολλο προσαρμογής της συμφωνίας για τον Ευρωπαϊκό Οικονομικό Χώρο, εφεξής "η συμφωνία", και ιδίως τα άρθρα 86 και 98,Εκτιμώντας τα ακόλουθα:(1) Το πρωτόκολλο 31 της συμφωνίας τροποποιήθηκε από την απόφαση αριθ. 85/2003 της Μεικτής Επιτροπής του ΕΟΧ της 20ής Ιουνίου 2003(1).(2) Κρίνεται σκόπιμο να επεκταθεί το πεδίο συνεργασίας των συμβαλλoμένων μερών της συμφωνίας ώστε να συμπεριλάβει την απόφαση αριθ. 451/2003/EΚ του Ευρωπαϊκού Κοινοβουλίου και του Συμβουλίου, της 27ης Φεβρουαρίου 2003, για την τροποποίηση της απόφασης αριθ. 253/2000/ΕΚ για τη θέσπιση του δευτέρου σταδίου του προγράμματος κοινοτικής δράσης στον τομέα της εκπαίδευσης "Σωκράτης"(2),ΑΠΟΦΑΣΙΖΕΙ:Άρθρο 1Στην τρίτη περίπτωση του άρθρου 4 παράγραφος 2γ (απόφαση αριθ. 253/2000/ΕΚ του Ευρωπαϊκού Κοινοβουλίου και του Συμβουλίου) του πρωτοκόλλου 31 της συμφωνίας, προστίθενται τα ακόλουθα:", όπως τροποποιήθηκε από:- 32003 D 0451: απόφαση αριθ. 451/2003/ΕΚ του Ευρωπαϊκού Κοινοβουλίου και του Συμβουλίου της 27ης Φεβρουαρίου 2003 (ΕΕ L 69 της 13.3.2003, σ. 6)."Άρθρο 2Η παρούσα απόφαση αρχίζει να ισχύει στις 12 Ιουλίου 2003, υπό την προϋπόθεση ότι έχουν πραγματοποιηθεί προς τη Μεικτή Επιτροπή του ΕΟΧ όλες οι κοινοποιήσεις που προβλέπονται στο άρθρο 103 παράγραφος 1 της συμφωνίας(3).Άρθρο 3Η παρούσα απόφαση δημοσιεύεται στο τμήμα για τον ΕΟΧ και στο συμπλήρωμα για τον ΕΟΧ της Επίσημης Εφημερίδας της Ευρωπαϊκής Ένωσης.Βρυξέλλες, 11 Ιουλίου 2003.Για τη Μεικτή Επιτροπή του ΕΟΧΟ ΠρόεδροςΗ Αυτού Υψηλότης Πρίγκηπας Νικόλαος του Λιχτενστάϊν(1) ΕΕ L 257 της 9.10.2003, σ. 42.(2) ΕΕ L 69 της 13.3.2003, σ. 6.(3) Δεν έχουν αναφερθεί συνταγματικές απαιτήσεις.


text:
 22.12.2011
 EL
 Επίσημη Εφημερίδα της Ευρωπαϊκής Ένωσης
 L 341/72
 ΑΠΌΦΑΣΗ ΤΗΣ ΜΕΙΚΤΉΣ ΕΠΙΤΡΟΠΉΣ ΤΟΥ ΕΟΧ
 αριθ. 112/2011
 της 21ης Οκτωβρίου 2011
 για την τροποποίηση του παραρτήματος I (Κτηνιατρικά και φυτοϋγειονομικά θέματα) του παραρτήματος II (Τεχνικοί κανόνες, πρότυπα, δοκιμές και πιστοποίηση) της συμφωνίας για τον ΕΟΧ
 Η ΜΕΙΚΤΗ ΕΠΙΤΡΟΠΗ ΤΟΥ ΕΟΧ,
 Έχοντας υπόψη τη συμφωνία για τον Ευρωπαϊκό Οικονομικό Χώρο, όπως τροποποιήθηκε με το πρωτόκολλο προσαρμογής της εν λόγω συμφωνίας, εφεξής καλούμενη «συμφωνία», και ιδίως το άρθρο 98,
 Εκτιμώντας τα ακόλουθα:
 (1)
 Το παράρτημα I της συμφωνίας τροποποιήθηκε με την απόφαση αριθ. 95/2011 της Μεικτής Επιτροπής του ΕΟΧ της 30ής Σεπτεμβρίου 2011 (1).
 (2)
 Το παράρτημα II της συμφωνίας τροποποιήθηκε με την απόφαση αριθ. 95/2011 της Μεικτής Επιτροπής του ΕΟΧ της 30ής Σεπτεμβρίου 2011 (2).
 (3)
 Ο κανονισμός (ΕΕ) αριθ. 365/2010 της Επιτροπής, της 28ης Απριλίου 2010, για την τροποποίηση του κανονισμού (ΕΚ) αριθ. 2073/2005 περί μικροβιολογικών κριτηρίων για τα τρόφιμα όσον αφορά τα εντεροβακτηρίδια στο παστεριωμένο γάλα και σε άλλα παστεριωμένα υγρά γαλακτοκομικά προϊόντα και το Listeria monocytogenes στο αλάτι για τρόφιμα (3) πρέπει να ενσωματωθείς τη συμφωνία.
 (4)
 Ο κανονισμός (ΕΕ) αριθ. 956/2010 της Επιτροπής, της 22ας Οκτωβρίου 2010, για την τροποποίηση του παραρτήματος Χ του κανονισμού (ΕΚ) αριθ. 999/2001 του Ευρωπαϊκού Κοινοβουλίου και του Συμβουλίου όσον αφορά τους καταλόγους ταχειών δοκιμών (4) πρέπει να ενσωματωθεί στη συμφωνία.
 (5)
 Ο κανονισμός (ΕΕ) αριθ. 1034/2010 της Επιτροπής, της 15ης Νοεμβρίου 2010, για την τροποποίηση του κανονισμού (ΕΚ) αριθ. 1082/2003 όσον αφορά τους ελέγχους που αφορούν τις απαιτήσεις για την αναγνώριση και την καταγραφή των βοοειδών (5), πρέπει να ενσωματωθεί στη συμφωνία.
 (6)
 Ο κανονισμός (ΕΕ) αριθ. 1053/2010 της Επιτροπής, της 18ης Νοεμβρίου 2010, για την τροποποίηση του κανονισμού (ΕΚ) αριθ. 494/98 όσον αφορά τις διοικητικές κυρώσεις σε περίπτωση που δεν αποδεικνύεται η αναγνώριση ενός ζώου (6) πρέπει να ενσωματωθεί στη συμφωνία.
 (7)
 Ο κανονισμός (ΕΕ) αριθ. 15/2011 της Επιτροπής, της 10ης Ιανουαρίου 2011, για την τροποποίηση του κανονισμού (ΕΚ) αριθ. 2074/2005 όσον αφορά τις αναγνωρισμένες μεθόδους δοκιμής για την ανίχνευση θαλάσσιων βιοτοξινών στα ζώντα δίθυρα μαλάκια (7) πρέπει να ενσωματωθεί στη συμφωνία.
 (8)
 Η απόφαση 2010/692/ΕΕ της Επιτροπής, της 15ης Νοεμβρίου 2010, για την αναγνώριση του πλήρως επιχειρησιακού χαρακτήρα της λετονικής βάσης δεδομένων για τα βοοειδή (8) πρέπει να ενσωματωθεί στη συμφωνία.
 (9)
 Η παρούσα απόφαση εφαρμόζεται στην Ισλανδία με τη μεταβατική περίοδο που ορίζεται στην παράγραφο 2 του εισαγωγικού μέρους του κεφαλαίου I του παραρτήματος I για τους τομείς στους οποίους δεν ίσχυε η συμφωνία για την Ισλανδία πριν από την αναθεώρηση του παρόντος κεφαλαίου με την απόφαση της Μεικτής Επιτροπής του ΕΟΧ αριθ. 133/2007 της 26ης Οκτωβρίου 2007 (9).
 (10)
 Η παρούσα απόφαση δεν εφαρμόζεται στο Λιχτενστάιν,
 ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
 Άρθρο 1
 Το κεφάλαιο I του παραρτήματος I της συμφωνίας τροποποιείται ως εξής:
 1.
 Στο σημείο 76 [κανονισμός (ΕΕ) αριθ. 494/98 της Επιτροπής] του μέρους 1.2 προστίθενται τα ακόλουθα:
 «, όπως τροποποιήθηκε με:
 —
 32010 R 1053: κανονισμός (ΕΕ) αριθ. 1053/2010 της Επιτροπής της 18ης Νοεμβρίου 2010 (ΕΕ L 303 της 19.11.2010, σ. 1).»
 2.
 Προστίθεται


text:
η ακόλουθη περίπτωση στο σημείο 134 [κανονισμός (ΕΚ) αριθ. 2074/2005 της Επιτροπής] στο μέρος 1.2 και στο σημείο 53 [κανονισμός (ΕΚ) αριθ. 2074/2005 της Επιτροπής] στο μέρος 6.2:
 «—
 32011 R 0015: κανονισμός (ΕΕ) αριθ. 15/2011 της Επιτροπής της 10ης Ιανουαρίου 2011 (ΕΕ L 6 της 11.1.2011, σ. 3).»
 3.
 Στο σημείο 140 [κανονισμός (ΕΚ) αριθ. 1082/2003 της Επιτροπής] του μέρους 1.2 προστίθεται η ακόλουθη περίπτωση:
 «—
 32010 R 1034: κανονισμός (ΕΕ) αριθ. 1034/2010 της Επιτροπής της 15ης Νοεμβρίου 2010 (ΕΕ L 298 της 16.11.2010, σ. 7).»
 4.
 Μετά το σημείο 25 του μέρους 1.2 (απόφαση 2006/132/ΕΚ της Επιτροπής), υπό τον τίτλο «ΠΡΑΞΕΙΣ ΤΙΣ ΟΠΟΙΕΣ ΤΑ ΚΡΑΤΗ ΤΗΣ ΕΖΕΣ ΚΑΙ Η ΕΠΟΠΤΕΥΟΥΣΑ ΑΡΧΗ ΤΗΣ ΕΖΕΣ ΛΑΜΒΑΝΟΥΝ ΔΕΟΝΤΩΣ ΥΠΟΨΗ» παρεμβάλλεται το ακόλουθο σημείο:
 «26.
 32010 D 0692: απόφαση 2010/692/ΕΕ της Επιτροπής, της 15ης Νοεμβρίου 2010, για την αναγνώριση του πλήρως επιχειρησιακού χαρακτήρα της λετονικής βάσης δεδομένων για τα βοοειδή (ΕΕ L 299 της 17.11.2010, σ. 45).»
 5.
 Στο σημείο 52 [κανονισμός (ΕΚ) αριθ. 2073/2005 της Επιτροπής] του μέρους 6.2 προστίθεται η ακόλουθη περίπτωση:
 «—
 32010 R 0365: κανονισμός (ΕΕ) αριθ. 365/2010 της Επιτροπής της 28ης Απριλίου 2010 (ΕΕ L 107 της 29.4.2010, σ. 9).»
 6.
 Στο σημείο 12 [κανονισμός (ΕΚ) αριθ. 999/2001 του Ευρωπαϊκού Κοινοβουλίου και του Συμβουλίου] του μέρους 7.1, προστίθεται η ακόλουθη περίπτωση:
 «—
 32010 R 0956: κανονισμός (ΕΕ) αριθ. 956/2010 της Επιτροπής της 22ας Οκτωβρίου 2010 (ΕΕ L 279 της 23.10.2010, σ. 10).»
 Άρθρο 2
 Στο σημείο 54πη [κανονισμός (ΕΟΚ) αριθ. 2073/2005 της Επιτροπής] του κεφαλαίου XII του παραρτήματος II της συμφωνίας προστίθεται η ακόλουθη περίπτωση:
 «—
 32010 R 0365: κανονισμός (ΕΚ) αριθ. 365/2010 της Επιτροπής, της 28ης Απριλίου 2010 (ΕΕ L 107 της 29.4.2010, σ. 9).»
 Άρθρο 3
 Τα κείμενα των κανονισμών (ΕΕ) αριθ. 365/2010, (ΕΕ) αριθ. 956/2010, (ΕΕ) αριθ. 1034/2010, (ΕΕ) αριθ. 1053/2010 και (ΕΕ) αριθ. 15/2011 και της απόφασης 2010/692/ΕΕ στην ισλανδική και στη νορβηγική γλώσσα, τα οποία δημοσιεύονται στο συμπλήρωμα ΕΟΧ της Επίσημης Εφημερίδας της Ευρωπαϊκής Ένωσης, είναι αυθεντικά.
 Άρθρο 4
 Η παρούσα απόφαση αρχίζει να ισχύει την 1η Νοεμβρίου 2011, υπό την προϋπόθεση ότι έχουν πραγματοποιηθεί προς τη Μεικτή Επιτροπή του ΕΟΧ όλες οι κοινοποιήσεις που προβλέπονται στο άρθρο 103 παράγραφος 1 της συμφωνίας (10).
 Άρθρο 5
 Η παρούσα απόφαση δημοσιεύεται στο τμήμα ΕΟΧ και στο συμπλήρωμα ΕΟΧ της Επίσημης Εφημερίδας της Ευρωπαϊκής Ένωσης.
 Βρυξέλλες, 21 Οκτωβρίου 2011.
 Για τη Μεικτή Επιτροπή του ΕΟΧ
 Ο Πρόεδρος
 Kurt JÄGER
 (1) ΕΕ L 318 της 1.12.2011, σ. 32.
 (2) ΕΕ L 318 της 1.12.2011, σ. 32.
 (3) ΕΕ L 107 της 29.4.2010, σ. 9.
 (4) ΕΕ L 279 της 23.10.2010, σ. 10.
 (5) ΕΕ L 298 της 16.11.2010, σ. 7.
 (6) ΕΕ L 303 της 19.11.2010, σ. 1.
 (7) ΕΕ L 6 της 11.1.2011, σ. 3.
 (8) ΕΕ L 299 της 17.11.2010, σ. 45.
 (9) ΕΕ L 100 της 10.4.2008, σ. 27.
 (10) Δεν έχουν αναφερθεί συνταγματικές απαιτήσεις.


text:
 Avis juridique important
 |
 E1994A1231(02)
 ΠΡΩΤΟΚΟΛΛΟ 1 Σχετικά με τις λειτουργίες και τις εξουσίες της Εποπτεύουσας Αρχής ΕΖΕΣ που απορρέουν, κατ' εφαρμογή του πρωτοκόλλου 1 της συμφωνίας ΕΟΧ, από τις πράξεις στις οποίες γίνεται αναφορά στα παραρτήματα της εν λόγω συμφωνίας
 Επίσημη Εφημερίδα αριθ. L 344 της 31/12/1994 σ. 0008 - 0009
 ΠΡΩΤΟΚΟΛΛΟ 1 Σχετικά με τις λειτουργίες και τις εξουσίες της Εποπτεύουσας Αρχής ΕΖΕΣ που απορρέουν, κατ' εφαρμογή του πρωτοκόλλου 1 της συμφωνίας ΕΟΧ, από τις πράξεις στις οποίες γίνεται αναφορά στα παραρτήματα της εν λόγω συμφωνίας ΕΧΟΝΤΑΣ ΥΠΟΨΗ τη συμφωνία ΕΟΧ, και ιδίως το πρωτόκολλο 1,ΣΗΜΕΙΩΝΟΝΤΑΣ ότι η παράγραφος 4 στοιχείο δ) και η παράγραφος 5 του πρωτοκόλλου 1 της συμφωνίας ΕΟΧ περιέχουν αναφορές σχετικά με την Εποπτεύουσα Αρχή ΕΖΕΣ και τη μόνιμη επιτροπή,ΣΗΜΕΙΩΝΟΝΤΑΣ ΠΕΡΑΙΤΈΡΩ ότι στην παράγραφο 4 στοιχείο δ) του πρωτοκόλλου 1 της συμφωνίας ΕΟΧ γίνεται αναφορά στις διαδικασίες που έχουν θεσπιστεί μεταξύ των κρατών της ΕΖΕΣ,ΕΚΤΙΜΩΝΤΑΣ ότι, για την ορθή εφαρμογή των πράξεων που αναφέρονται στα παραρτήματα της συμφωνίας ΕΟΧ, είναι απαραίτητο να θεσπιστούν μεταξύ των κρατών της ΕΖΕΣ οι λειτουργίες που αντιστοιχούν σε αυτές της Επιτροπής EK οι οποίες, κατ' εφαρμογή του πρωτοκόλλου 1 της συμφωνίας ΕΟΧ, θα πρέπει να διεκπεραιώνονται είτε από την Εποπτεύουσα Αρχή ΕΖΕΣ είτε από τη μόνιμη επιτροπή, καθώς και να θεσπιστούν οι διαδικασίες που θα εφαρμόζονται μεταξύ των κρατών ΕΖΕΣ για το σκοπό αυτό.Άρθρο 11. Στις περιπτώσεις κατά τις οποίες οι πράξεις, στις οποίες γίνεται αναφορά στα παραρτήματα της συμφωνίας ΕΟΧ, περιλαμβάνουν διατάξεις σχετικά με διαδικασίες, σύμφωνα με τις οποίες η Επιτροπή της Ευρωπαϊκών Κοινοτήτων:α) πληροφορεί κράτος μέλος εάν τα προληπτικά μέτρα ή τα μέτρα διασφάλισης, τα οποία έλαβε κράτος μέλος, ήταν αιτιολογημένα 7β) διαβουλεύεται με κράτος μέλος πριν αυτό χορηγήσει ή προσφύγει σε εξαίρεση ή παρέκκλιση από τη διάταξη μιας πράξης 7γ) μπορεί, πριν κράτος μέλος χορηγήσει η προσφύγει σε εξαίρεση ή παρέκκλιση από τη διάταξη μιας πράξης, να την εγκρίνει ή να επιτρέψει στο κράτος αυτό να ενεργήσει κατ' αυτόν τον τρόπο, καθώς και, όπου αυτό είναι αναγκαίο, να διευκρινίσει τους όρους υπό τους οποίους παρέχεται η έγκριση ή να θέσει λεπτομερείς κανόνες σχετικά με την εφαρμογή της 7δ) προβαίνει, εφόσον είναι αναγκαίο, σε διαβουλεύσεις με τα κράτη μέλη ή τις αρμόδιες αρχές τους, ιδιαίτερα αποσκοπώτας στην επίλυση διαφορών και διαφωνιών και, κατά περίπτωση, προτείνει πρόσφορες λύσεις 7ε) στον κτηνιατρικό και φυτοϋγειονομικό τομέα,- μπορί να διεξάγει εκτιμήσεις, δοκιμές και επιτόπιους ελέγχους ή να αναθέτει τη διεξαγωγής τους,- μπορεί να χορηγεί άδειες, ή άλλα, ή να διατυπώνει συστάσεις σχετικά με σχέδια, προγράμματα, επείγοντες εμβολιασμούς, περιοχές υψηλού κινδύνου κ.λπ.,- καταρτίζει καταλόγους, όπως κατάλογο εμπειρογνωμόνων, εγκεκριμένων ζωνών, εγκεκριμένων γεωργικών εκμεταλλεύσεων κ.λπ. και, ανάλογα με την περίπτωση, τους διαβιβάζει στα κράτη μέλη 7στ) στον κτηνιατρικό τομέα,- μπορεί να θεσπίζει κατάλληλα μέτρα στην περίπτωση διαφορών 7ζ) στον τομέα των τεχνικών κανόνων, προτύπων, δοκιμών και πιστοποιήσεων,- κοινοποιεί στα κράτη μέλη σχετικά με τις εθνικές τεχνικές προδιαγραφές περί των οποίων υπάρχει τεκμήριο συμμόρφωσης με τις ουσιώδεις προδιαγραφές ασφάλειας και, ανάλογα με την περίπτωση, κινεί διαδικασίες όταν θεωρεί ότι το τεκμήριο αυτό πρέπει να


text: αρθεί 7η) στον τομέα των ειδών διατροφής,- μπορεί να αποφασίζει εάν πληρούνται ορισμένοι όροι 7θ) στον τομέα της ενέργειας,- θέτει σε εφαρμογή τις διαδικασίες που προβλέπονται από το κοινοτικό δίκαιο 7ι) στον τομέα των δημοσίων συμβάσεων,- μπορεί να ζητά πληροφορίες από τα κράτη μέλη ή τις αρμόδιες αρχές τους ή/και να καθορίζει τη φύση των απαιτούμενων συμπληρωματικών στατιστικών πληροφοριών,- μπορεί να καταρτίζει καταλόγους κατηγοριών δραστηριοτήτων ή υπηρεσιών που κρίνει ότι πρέπει να εξαιρεθούν,- καθορίζει τους όρους υπό τους οποίους οι αναθέτουσες αρχές θα της γνωστοποιούν τα αποτελέσματα της διαδικασίας κατακύρωσης 7αυτές και ανάλογες λειτουργίες διεκπεραιώνονται για τα κράτη ΕΖΕΣ από την Εποπτεύουσα Αρχή ΕΖΕΣ σύμφωνα με τις διαδικασίες που προβλέπονται στις πράξεις στις οποίες γίνεται αναφορά.2. Εάν ανατεθούν στην Επιτροπή των EK άλλες ανάλογες λειτουργίες, οι αντίστοιχες λειτουργίες διεκπεραιώνονται επίσης από την Εποπτεύουσα Αρχή ΕΖΕΣ.Άρθρο 21. Η Εποπτεύουσα Αρχή ΕΖΕΣ λαμβάνει πληροφορίες, τις οποίες της αποστέλλει, σύμφωνα με τους κανόνες ΕΟΧ, σε κράτος ΕΖΕΣ ή αρμόδια αρχή και τις διαβιβάζει περαιτέρω στην Επιτροπή.2. Η Εποπτεύουσα Αρχή ΕΖΕΣ λαμβάνει, επίσης, αντίστοιχα πληροφορίες από την Επιτροπή προς διανομή στα κράτη ΕΖΕΣ ή τις αρμόδιες αρχές τους.Άρθρο 3Στις περιπτώσεις που, σύμφωνα με πράξη στην οποία γίνεται αναφορά στα παραρτήματα της συμφωνίας ΕΟΧ και η οποία περιλαμβάνει τις περιγραφόμενες στο άρθρο 1 διαδικασίες, η Επιτροπή υποβάλλει σχέδιο μέτρου που πρόκειται να ληφθεί ή συμβουλεύεται με άλλο τρόπο μια επιτροπή EK, η Εποπτεύουσα Αρχή ΕΖΕΣ, σύμφωνα με τις αντίστοιχες διαδικασίες που θα οριστούν από τη μόνιμη επιτροπή, συμβουλεύεται μια αντίστοιχη επιτροπή, εάν υπάρχει, η οποία έχει συσταθεί ή αναδειχθεί σύμφωνα με τη συμφωνία για τη σύσταση μόνιμης επιτροπής των κρατών ΕΖΕΣ.Άρθρο 4Με την επιφύλαξη διαφορετικής συμφωνίας με την Επιτροπή, η Εποπτεύουσα Αρχή ΕΖΕΣ καταρτίζει ταυτόχρονα με αυτήν, κατά το δέοντα τρόπο, αναφορές, εκθέσεις αξιολόγησης ή παρεμφερή έγγραφα όσον αφορά τα κράτη ΕΖΕΣ, στις περιπτώσεις οι οποίες κατ' εφαρμογή της παραγράφου 5 του πρωτοκόλλου 1 της συμφωνίας ΕΟΧ, απορρέουν από τις πράξεις που αναφέρονται στα παραρτήματα της ίδιας συμφωνίας και οι οποίες δεν συνδέονται άμεσα με τις λειτουργίες της μόνιμης επιτροπής, όπως καθορίζονται στο πρωτόκολλο 1 της συμφωνίας για τη μόνιμη επιτροπή των κρατών ΕΖΕΣ. Η Εποπτεύουσα Αρχή ΕΖΕΣ διαβουλεύεται και ανταλλάσσει απόψεις με την Επιτροπή, κατά τη διάρκεια της προετοιμασίας των αντίστοιχων εκθέσεών τους, αντίγραφα των οποίων πρέπει να αποστέλλονται στη μεικτή επιτροπή ΕΟΧ.


text:
 21.9.2006
 EL
 Επίσημη Εφημερίδα της Ευρωπαϊκής Ένωσης
 L 260/1
 ΑΠΌΦΑΣΗ αριθ. 1/2006 ΤΟΥ ΣΥΜΒΟΥΛΊΟΥ ΣΫΝΔΕΣΗΣ ΕΕ-ΤΥΝΗΣΊΑΣ
 της 28ης Ιουλίου 2006
 για την τροποποίηση του πρωτοκόλλου αριθ. 4 της ευρωμεσογειακής συμφωνίας, για τον ορισμό της έννοιας «καταγόμενα προϊόντα» ή «προϊόντα καταγωγής» και για τις μεθόδους διοικητικής συνεργασίας
 (2006/612/ΕΚ)
 ΤΟ ΣΥΜΒΟΥΛΙΟ ΣΥΝΔΕΣΗΣ,
 Έχοντας υπόψη την ευρωμεσογειακή συμφωνία που αφορά τη σύνδεση μεταξύ της Ευρωπαϊκής Κοινότητας και των κρατών μελών της, αφενός, και της Δημοκρατίας της Τυνησίας, αφετέρου (1), εφεξής καλούμενη «συμφωνία», η οποία υπογράφηκε στις Βρυξέλλες στις 17 Ιουλίου 1995, και ιδίως το άρθρο 39 του πρωτοκόλλου αριθ. 4,
 Εκτιμώντας τα ακόλουθα:
 (1)
 Το πρωτόκολλο αριθ. 4 της συμφωνίας προβλέπει τη διμερή σώρευση καταγωγής μεταξύ της Κοινότητας και της Τυνησίας, και την πλήρη σώρευση καταγωγής μεταξύ της Κοινότητας, της Τυνησίας, της Αλγερίας και του Μαρόκου.
 (2)
 Η επέκταση του συστήματος σώρευσης είναι ευκταία προκειμένου να καταστεί δυνατή η χρήση υλών, καταγωγής Κοινότητας, Βουλγαρίας, Ρουμανίας, Ισλανδίας, Νορβηγίας, Ελβετίας (συμπεριλαμβανομένου του Λιχτενστάιν), Νήσων Φερόες, Τουρκίας ή οιασδήποτε χώρας που συμμετέχει στην ευρωμεσογειακή εταιρική σχέση, με βάση τη δήλωση της Βαρκελώνης που εγκρίθηκε στην ευρωμεσογειακή διάσκεψη η οποία πραγματοποιήθηκε στις 27 και 28 Νοεμβρίου 1995, για την ανάπτυξη του εμπορίου και την προώθηση της περιφερειακής ολοκλήρωσης.
 (3)
 Για την εφαρμογή του διευρυμένου συστήματος σώρευσης μόνο μεταξύ των χωρών που πληρούν τις απαιτούμενες προϋποθέσεις και για την αποφυγή της καταστρατήγησης δασμών, είναι ανάγκη να εισαχθούν νέες διατάξεις όσον αφορά την πιστοποίηση καταγωγής.
 (4)
 Για την εφαρμογή του διευρυμένου συστήματος σώρευσης και για την αποφυγή της καταστρατήγησης δασμών, είναι ανάγκη να εναρμονισθούν οι διατάξεις που αφορούν την απαγόρευση επιστροφής ή απαλλαγής από δασμούς και οι απαιτήσεις όσον αφορά τις επεξεργασίες οι οποίες καθορίζονται στο πρωτόκολλο αριθ. 4 για τις μη καταγόμενες ύλες προκειμένου να αποκτήσουν τον χαρακτήρα καταγωγής.
 (5)
 Το διευρυμένο σύστημα σώρευσης καταγωγής συνεπάγεται ότι οι ίδιες διατάξεις που αφορούν τους κανόνες καταγωγής εφαρμόζονται στο πλαίσιο προτιμησιακών συμφωνιών που συνάπτονται μεταξύ των ενδιαφερομένων χωρών.
 (6)
 Τα εμπορεύματα υπό διαμετακόμιση ή αποθήκευση την ημέρα κατά την οποία τίθεται σε εφαρμογή η παρούσα απόφαση πρέπει να καλύπτονται από μεταβατικές διατάξεις που παρέχουν σ’ αυτά το ευεργέτημα του διευρυμένου συστήματος σώρευσης.
 (7)
 Για τη διευκόλυνση του εμπορίου και την απλούστευση των διοικητικών καθηκόντων, είναι ευκταίο να επιτρέπεται στους επιχειρηματίες η χρήση δηλώσεων τακτικού προμηθευτή.
 (8)
 Πρέπει να εισαχθούν κοινές δηλώσεις όσον αφορά το Πριγκιπάτο της Ανδόρας και τη Δημοκρατία του Αγίου Μαρίνου ενώ παράλληλα δεν χρειάζεται να διατηρηθούν οι κοινές δηλώσεις που αφορούν τα άρθρα 1, 19, 33 και 39.
 (9)
 Απαιτούνται ορισμένες τροποποιήσεις τεχνικού χαρακτήρα με σκοπό την αποκατάσταση προβλημάτων μεταξύ των διαφόρων γλωσσικών εκδόσεων του κειμένου.
 (10)
 Συνεπώς, για την ορθή εφαρμογή της συμφωνίας και με στόχο τη διευκόλυνση του έργου των χρηστών και των τελωνειακών υπηρεσιών, κρίνεται σκόπιμο να ενσωματωθούν σε ένα νέο κείμενο του πρωτοκόλλου αριθ. 4 όλες οι εν λόγω διατάξεις,
 ΑΠΟΦΑΣΙΖΕΙ:
 Άρθρο 1
 Το πρωτόκολλο αριθ. 4 της συμφωνίας, για τον ορισμό της έννοιας «καταγόμενα προϊόντα» ή «προϊόντα καταγωγής» και για τις μεθόδους διοικητικής συνεργασίας, αντικαθίσταται από το συνημμένο στην παρούσα απόφαση


text:
κείμενο, μαζί με τις σχετικές κοινές δηλώσεις.
 Άρθρο 2
 Η παρούσα απόφαση αρχίζει να ισχύει την ημέρα της έκδοσής της.
 Εφαρμόζεται από την πρώτη ημέρα του μήνα που έπεται της ημέρας έκδοσής της.
 Βρυξέλλες, 28 Ιουλίου 2006.
 Για το Συμβούλιο Σύνδεσης
 Ο Πρόεδρος
 E. TUOMIOJA
 (1) ΕΕ L 97 της 30.3.1998, σ. 2.
 ΠΡΩΤΌΚΟΛΛΟ αριθ. 4
 για τον ορισμό της έννοιας «καταγόμενα προϊόντα» ή «προϊόντα καταγωγής» και για τις μεθόδους διοικητικής συνεργασίας
 ΠΕΡΙΕΧΟΜΕΝΑ
 ΤΙΤΛΟΣ I
 ΓΕΝΙΚΕΣ ΔΙΑΤΑΞΕΙΣ
 Άρθρο 1
 Ορισμοί
 ΤΙΤΛΟΣ II
 ΟΡΙΣΜΟΣ ΤΗΣ ΕΝΝΟΙΑΣ «ΚΑΤΑΓΟΜΕΝΑ ΠΡΟΪΟΝΤΑ» Ή «ΠΡΟΪΟΝΤΑ ΚΑΤΑΓΩΓΗΣ»
 Άρθρο 2
 Γενικές διατάξεις
 Άρθρο 3
 Σώρευση στην Κοινότητα
 Άρθρο 4
 Σώρευση στην Τυνησία
 Άρθρο 5
 Εξ ολοκλήρου παραγόμενα προϊόντα
 Άρθρο 6
 Επαρκώς επεξεργασμένα ή μεταποιημένα προϊόντα
 Άρθρο 7
 Ανεπαρκής επεξεργασία ή μεταποίηση
 Άρθρο 8
 Μονάδα χαρακτηρισμού
 Άρθρο 9
 Εξαρτήματα, ανταλλακτικά και εργαλεία
 Άρθρο 10
 Συνδυασμοί εμπορευμάτων
 Άρθρο 11
 Ουδέτερα στοιχεία
 ΤΙΤΛΟΣ ΙΙΙ
 ΕΔΑΦΙΚΕΣ ΠΡΟΫΠΟΘΕΣΕΙΣ
 Άρθρο 12
 Αρχή της εδαφικότητας
 Άρθρο 13
 Απευθείας μεταφορά
 Άρθρο 14
 Εκθέσεις
 ΤΙΤΛΟΣ IV
 ΕΠΙΣΤΡΟΦΗ Ή ΑΠΑΛΛΑΓΗ
 Άρθρο 15
 Απαγόρευση επιστροφής δασμών ή απαλλαγής από δασμούς
 ΤΙΤΛΟΣ V
 ΑΠΟΔΕΙΞΗ ΚΑΤΑΓΩΓΗΣ
 Άρθρο 16
 Γενικές διατάξεις
 Άρθρο 17
 Διαδικασία έκδοσης πιστοποιητικού κυκλοφορίας εμπορευμάτων EUR.1 ή EUR-MED
 Άρθρο 18
 Πιστοποιητικά κυκλοφορίας EUR.1 ή EUR-MED που εκδίδονται εκ των υστέρων
 Άρθρο 19
 Έκδοση αντιγράφου του πιστοποιητικού κυκλοφορίας εμπορευμάτων EUR.1 ή EUR-MED
 Άρθρο 20
 Έκδοση πιστοποιητικού κυκλοφορίας EUR.1 ή EUR-MED βάσει προηγουμένως εκδοθέντος ή συνταχθέντος πιστοποιητικού καταγωγής
 Άρθρο 21
 Λογιστικός διαχωρισμός
 Άρθρο 22
 Όροι για τη σύνταξη δήλωσης τιμολογίου ή δήλωσης τιμολογίου EUR-MED
 Άρθρο 23
 Εγκεκριμένος εξαγωγέας
 Άρθρο 24
 Διάρκεια ισχύος των πιστοποιητικών καταγωγής
 Άρθρο 25
 Υποβολή πιστοποιητικού καταγωγής
 Άρθρο 26
 Εισαγωγή με τμηματικές αποστολές
 Άρθρο 27
 Απαλλαγή από την υποχρέωση προσκόμισης πιστοποιητικού καταγωγής
 Άρθρο 27α
 Δήλωση προμηθευτή
 Άρθρο 28
 Δικαιολογητικά
 Άρθρο 29
 Φύλαξη του πιστοποιητικού καταγωγής, των δηλώσεων προμηθευτή και των δικαιολογητικών
 Άρθρο 30
 Διαφορές και λάθη εκτύπωσης
 Άρθρο 31
 Ποσά εκφρασμένα σε ευρώ
 ΤΙΤΛΟΣ VI
 ΡΥΘΜΙΣΕΙΣ ΓΙΑ ΤΗ ΔΙΟΙΚΗΤΙΚΗ ΣΥΝΕΡΓΑΣΙΑ
 Άρθρο 32
 Αμοιβαία συνδρομή
 Άρθρο 33
 Έλεγχος των πιστοποιητικών καταγωγής
 Άρθρο 33α
 Έλεγχος των δηλώσεων προμηθευτή
 Άρθρο 34
 Διακανονισμός διαφορών
 Άρθρο 35
 Κυρώσεις
 Άρθρο 36
 Ελεύθερες ζώνες
 ΤΙΤΛΟΣ VII
 ΘΕΟΥΤΑ ΚΑΙ ΜΕΛΙΛΙΑ
 Άρθρο 37
 Εφαρμογή του πρωτοκόλλου
 Άρθρο 38
 Ειδικοί όροι
 ΤΙΤΛΟΣ VIII
 ΤΕΛΙΚΕΣ ΔΙΑΤΑΞΕΙΣ
 Άρθρο 39
 Τροποποιήσεις του πρωτοκόλλου
 Άρθρο 40
 Μεταβατικές διατάξεις για τα εμπορεύματα υπό διαμετακόμιση ή υπό αποθήκευση
 Κατάλογος παραρτημάτων
 Παράρτημα Ι
 Επεξηγηματικές σημειώσεις για τον πίνακα του παραρτήματος ΙΙ
 Παράρτημα II
 Πίνακας των επεξεργασιών ή μεταποιήσεων που απαιτείται να διενεργούνται επί μη καταγόμενων υλών προκειμένου το καταγόμενο προϊόν να αποκτήσει χαρακτήρα καταγωγής
 Παράρτημα IIIα
 Υποδείγματα του πιστοποιητικού κυκλοφορίας EUR.1 και της αίτησης για το πιστοποιητικό κυκλοφορίας EUR.1
 Παράρτημα IIIβ
 Υποδείγματα του πιστοποιητικού κυκλοφορίας EUR-MED και της αίτησης για το πιστοποιητικό κυκλοφορίας EUR-MED
 Παράρτημα IVα
 Κείμενο της δήλωσης τιμολογίου
 Παράρτημα IVβ
 Κείμενο της δήλωσης τιμολογίου EUR-MED
 Παράρτημα V
 Υπόδειγμα της δήλωσης του προμηθευτή
 Παράρτημα VΙ
 Υπόδειγμα της δήλωσης του τακτικού προμηθευτή
 Κοινές δηλώσεις
 Κοινή δήλωση για το Πριγκιπάτο της Ανδόρας
 Κοινή δήλωση για τη Δημοκρατία του Αγίου Μαρίνου
 ΤΙΤΛΟΣ I
 ΓΕΝΙΚΕΣ ΔΙΑΤΑΞΕΙΣ
 Άρθρο 1
 Ορισμοί
 Για τους σκοπούς του παρόντος πρωτοκόλλου:
 α)
 ως «κατασκευή


text:
ή παρασκευή», νοείται κάθε μορφή επεξεργασίας ή μεταποίησης, συμπεριλαμβανομένης της συναρμολόγησης ή ακόμη και ειδικών εργασιών·
 β)
 ως «ύλη», νοούνται όλες οι μορφές συστατικών, πρώτων υλών, συνθετικών στοιχείων, μερών κ.λπ., που χρησιμοποιούνται για την κατασκευή του προϊόντος·
 γ)
 ως «προϊόν», νοείται το προϊόν που έχει κατασκευασθεί, ακόμη και αν πρόκειται να χρησιμοποιηθεί αργότερα σε άλλη κατασκευαστική εργασία·
 δ)
 ως «εμπορεύματα», νοούνται τόσο οι ύλες όσο και τα προϊόντα·
 ε)
 ως «δασμολογητέα αξία», νοείται η αξία που προσδιορίζεται βάσει της συμφωνίας περί της εφαρμογής του άρθρου VII της Γενικής Συμφωνίας Δασμών και Εμπορίου, του 1994 (συμφωνία ΠΟΕ για τη δασμολογητέα αξία)·
 στ)
 ως «τιμή εκ του εργοστασίου», νοείται η εργοστασιακή τιμή που καταβάλλεται για το προϊόν στον κατασκευαστή στην επιχείρηση του οποίου διενεργήθηκε η τελευταία επεξεργασία ή μεταποίηση στην Κοινότητα ή στην Τυνησία, υπό τον όρο ότι η τιμή περιλαμβάνει την αξία όλων των υλών που χρησιμοποιήθηκαν, αφού αφαιρεθούν όλοι οι εσωτερικοί φόροι οι οποίοι επεστράφησαν, ή είναι δυνατόν να επιστραφούν, κατά την εξαγωγή του παραχθέντος προϊόντος·
 ζ)
 ως «αξία υλών», νοείται η δασμολογητέα αξία κατά τη στιγμή εισαγωγής των μη καταγόμενων υλών που χρησιμοποιήθηκαν ή, εάν αυτή δεν είναι γνωστή και δεν είναι δυνατόν να διαπιστωθεί, η πρώτη επιβεβαιώσιμη τιμή που καταβλήθηκε για τις ύλες αυτές στην Κοινότητα ή στην Τυνησία·
 η)
 ως «αξία καταγόμενων υλών», νοείται η αξία τέτοιων υλών όπως περιγράφεται στο στοιχείο ζ), που εφαρμόζεται τηρουμένων των αναλογιών·
 θ)
 ως «προστιθέμενη αξία», νοείται η τιμή εκ του εργοστασίου αφού αφαιρεθεί η δασμολογητέα αξία εκάστης των ενσωματωθεισών υλών που είναι καταγωγής των άλλων χωρών που αναφέρονται στα άρθρα 3 και 4 στις οποίες εφαρμόζεται σώρευση ή, αν η δασμολογητέα αξία δεν είναι γνωστή ή δεν είναι δυνατόν να διαπιστωθεί, η πρώτη επαληθεύσιμη τιμή που καταβάλλεται για τα προϊόντα στην Κοινότητα ή στην Τυνησία·
 ι)
 ως «κεφάλαια» και «κλάσεις», νοούνται τα κεφάλαια και οι κλάσεις (τετραψήφιοι κωδικοί) που χρησιμοποιούνται στην ονοματολογία, η οποία αποτελεί το εναρμονισμένο σύστημα περιγραφής και κωδικοποίησης εμπορευμάτων, που αναφέρεται στο παρόν πρωτόκολλο ως «εναρμονισμένο σύστημα» ή «ΕΣ»·
 ια)
 ο όρος «υπαγόμενος» αναφέρεται στην κατάταξη προϊόντος ή ύλης σε μία συγκεκριμένη κλάση·
 ιβ)
 ως «αποστολή εμπορευμάτων», νοούνται τα προϊόντα που είτε αποστέλλονται ταυτόχρονα από κάποιον εξαγωγέα σε κάποιον παραλήπτη ή καλύπτονται από ένα μόνον έγγραφο μεταφοράς, το οποίο καλύπτει τη μεταφορά τους από τον εξαγωγέα στον παραλήπτη ή, όταν δεν υπάρχει τέτοιο έγγραφο, από ένα μόνο τιμολόγιο·
 ιγ)
 ο όρος «εδάφη» περιλαμβάνει τα χωρικά ύδατα.
 ΤΙΤΛΟΣ II
 ΟΡΙΣΜΟΣ ΤΗΣ ΕΝΝΟΙΑΣ «ΚΑΤΑΓΟΜΕΝΑ ΠΡΟΪΟΝΤΑ» Ή «ΠΡΟΪΟΝΤΑ ΚΑΤΑΓΩΓΗΣ»
 Άρθρο 2
 Γενικές διατάξεις
 1. Για την εφαρμογή της συμφωνίας, τα ακόλουθα προϊόντα θεωρούνται ως προϊόντα, καταγωγής Κοινότητας:
 α)
 τα προϊόντα που παράγονται εξ ολοκλήρου στην Κοινότητα κατά την έννοια του άρθρου 5·
 β)
 τα προϊόντα που παράγονται στην Κοινότητα αλλά περιέχουν ύλες που δεν έχουν παραχθεί εξ ολοκλήρου σε αυτή, υπό την προϋπόθεση ότι οι ύλες αυτές έχουν υποστεί στην Κοινότητα επεξεργασίες ή μεταποιήσεις επαρκείς κατά την έννοια του άρθρου 6·
 γ)
 τα εμπορεύματα καταγωγής του Ευρωπαϊκού Οικονομικού Χώρου (ΕΟΧ), κατά την έννοια του πρωτοκόλλου αριθ. 4 της συμφωνίας για


text:
τον Ευρωπαϊκό Οικονομικό Χώρο.
 2. Για την εφαρμογή της συμφωνίας, τα ακόλουθα προϊόντα θεωρούνται ως προϊόντα, καταγωγής Τυνησίας:
 α)
 τα προϊόντα που παράγονται εξ ολοκλήρου στην Τυνησία, κατά την έννοια του άρθρου 5·
 β)
 τα προϊόντα που παράγονται στην Τυνησία και περιέχουν ύλες που δεν έχουν παραχθεί εξ ολοκλήρου σ’ αυτήν, υπό την προϋπόθεση ότι τα προϊόντα αυτά έχουν υποστεί στην Τυνησία επαρκείς επεξεργασίες ή μεταποιήσεις κατά την έννοια του άρθρου 6.
 3. Οι διατάξεις της παραγράφου 1 στοιχείο γ) εφαρμόζονται μόνο υπό την προϋπόθεση ότι ισχύει συμφωνία ελευθέρων συναλλαγών μεταξύ της Τυνησίας, αφενός και, αφετέρου, των κρατών ΕΟΧ ΕΖΕΣ (Ισλανδία, Λιχτενστάιν και Νορβηγία).
 Άρθρο 3
 Σώρευση στην Κοινότητα
 1. Με την επιφύλαξη των διατάξεων του άρθρου 2 παράγραφος 1, θεωρούνται ως προϊόντα, καταγωγής Κοινότητας, τα προϊόντα που έχουν παραχθεί εκεί με την ενσωμάτωση υλών, καταγωγής Βουλγαρίας, Ελβετίας, (συμπεριλαμβανομένου του Λιχτενστάιν) (1), Ισλανδίας, Νορβηγίας, Ρουμανίας, Τουρκίας ή Κοινότητας, υπό την προϋπόθεση ότι έχουν αποτελέσει εντός της Κοινότητας αντικείμενο επεξεργασιών ή μεταποιήσεων πέραν αυτών που αναφέρονται στο άρθρο 7. Αυτές οι ύλες δεν απαιτείται να έχουν υποστεί επαρκείς επεξεργασίες ή μεταποιήσεις.
 2. Με την επιφύλαξη των διατάξεων του άρθρου 2 παράγραφος 1, θεωρούνται ως προϊόντα, καταγωγής Κοινότητας, τα προϊόντα που έχουν παραχθεί εκεί με την ενσωμάτωση υλών, καταγωγής Νήσων Φερόες ή οιασδήποτε χώρας που είναι μέρος της ευρωμεσογειακής εταιρικής σχέσης, με βάση τη δήλωση της Βαρκελώνης που εγκρίθηκε στην ευρωμεσογειακή διάσκεψη που πραγματοποιήθηκε στις 27 και 28 Νοεμβρίου 1995, εκτός της Τουρκίας, υπό την προϋπόθεση ότι έχουν αποτελέσει εντός της Κοινότητας αντικείμενο επεξεργασιών ή μεταποιήσεων πέραν αυτών που αναφέρονται στο άρθρο 7. Αυτές οι ύλες δεν απαιτείται να έχουν υποστεί επαρκείς επεξεργασίες ή μεταποιήσεις.
 3. Όταν οι επεξεργασίες ή μεταποιήσεις που πραγματοποιήθηκαν στην Κοινότητα δεν υπερβαίνουν τις εργασίες που αναφέρονται στο άρθρο 7, το παραγόμενο προϊόν θεωρείται καταγωγής της Κοινότητας μόνον εφόσον η προστιθέμενη αξία στην Κοινότητα είναι υψηλότερη από την αξία των χρησιμοποιηθεισών υλών καταγωγής μιας από τις άλλες χώρες που αναφέρονται στις παραγράφους 1 και 2. Εάν αυτό δεν συμβαίνει, το παραγόμενο προϊόν θεωρείται καταγωγής της χώρας που εισέφερε την υψηλότερη αξία σε συνάρτηση με τις καταγόμενες ύλες που χρησιμοποιήθηκαν κατά την κατασκευή στην Κοινότητα.
 4. Τα προϊόντα, καταγωγής μιας από τις χώρες που αναφέρονται στις παραγράφους 1 και 2, τα οποία δεν υφίστανται καμία επεξεργασία ή μεταποίηση στην Κοινότητα, διατηρούν την καταγωγή τους, εφόσον εξάγονται σε μία από τις εν λόγω χώρες.
 4α. Για την εφαρμογή του άρθρου 2 παράγραφος 1 στοιχείο β), η επεξεργασία ή μεταποίηση που έχει πραγματοποιηθεί στο Μαρόκο, στην Αλγερία ή στην Τυνησία θεωρείται ότι έχει πραγματοποιηθεί στην Κοινότητα, όταν τα προϊόντα που προκύπτουν υφίστανται μεταγενέστερη επεξεργασία ή μεταποίηση στην Κοινότητα. Σε περίπτωση που σύμφωνα με τη διάταξη αυτή τα προϊόντα καταγωγής λαμβάνονται σε δύο ή περισσότερες ενδιαφερόμενες χώρες, θεωρούνται ως καταγωγής Κοινότητας μόνο εάν η επεξεργασία ή μεταποίηση υπερβαίνει τις εργασίες που αναφέρονται στο άρθρο 7.
 5. Η σώρευση που προβλέπει το παρόν άρθρο εφαρμόζεται μόνο υπό τον όρο ότι:
 α)
 μεταξύ των χωρών που ενέχονται στην απόκτηση του χαρακτήρα καταγωγής και της


text:
χώρας προορισμού εφαρμόζεται προτιμησιακή εμπορική συμφωνία σύμφωνα με το άρθρο XXIV της Γενικής Συμφωνίας Δασμών και Εμπορίου (ΓΣΔΕ)·
 β)
 οι ύλες και τα προϊόντα έχουν αποκτήσει τον χαρακτήρα καταγωγής κατ’ εφαρμογή κανόνων καταγωγής ταυτόσημων με αυτούς που προβλέπει το παρόν πρωτόκολλο·
 και
 γ)
 ανακοινώσεις που αναφέρουν την πλήρωση των απαιτούμενων προϋποθέσεων για την εφαρμογή της σώρευσης έχουν δημοσιευθεί στην Επίσημη Εφημερίδα της Ευρωπαϊκής Ένωσης (σειρά C) και στην Τυνησία σύμφωνα με τις οικείες διαδικασίες.
 Η σώρευση που προβλέπει το παρόν άρθρο εφαρμόζεται από την ημερομηνία που αναγράφεται στην ανακοίνωση που δημοσιεύεται στην Επίσημη Εφημερίδα της Ευρωπαϊκής Ένωσης (σειρά C).
 Η Κοινότητα γνωστοποιεί στην Τυνησία, μέσω της Επιτροπής των Ευρωπαϊκών Κοινοτήτων, τις λεπτομέρειες των συμφωνιών, καθώς και της ημερομηνίας έναρξης της ισχύος τους, και των αντίστοιχων κανόνων καταγωγής, που εφαρμόζονται με τις άλλες χώρες που αναφέρονται στις παραγράφους 1 και 2.
 Άρθρο 4
 Σώρευση στην Τυνησία
 1. Με την επιφύλαξη των διατάξεων του άρθρου 2 παράγραφος 2, θεωρούνται ως προϊόντα, καταγωγής Τυνησίας, τα προϊόντα που έχουν παραχθεί εκεί με την ενσωμάτωση υλών, καταγωγής Βουλγαρίας, Ελβετίας (συμπεριλαμβανομένου του Λιχτενστάιν) (2), Ισλανδίας, Νορβηγίας, Ρουμανίας, Τουρκίας ή Κοινότητας, υπό την προϋπόθεση ότι έχουν αποτελέσει εντός της Τυνησίας αντικείμενο επεξεργασιών ή μεταποιήσεων πέραν αυτών που αναφέρονται στο άρθρο 7. Αυτές οι ύλες δεν απαιτείται να έχουν υποστεί επαρκείς επεξεργασίες ή μεταποιήσεις.
 2. Με την επιφύλαξη των διατάξεων του άρθρου 2 παράγραφος 2, θεωρούνται ως προϊόντα, καταγωγής Τυνησίας, τα προϊόντα που έχουν παραχθεί εκεί με την ενσωμάτωση υλών, καταγωγής Νήσων Φερόες ή οιασδήποτε χώρας που είναι μέρος της ευρωμεσογειακής εταιρικής σχέσης, με βάση τη δήλωση της Βαρκελώνης που εγκρίθηκε στην ευρωμεσογειακή διάσκεψη που πραγματοποιήθηκε στις 27 και 28 Νοεμβρίου 1995, εκτός της Τουρκίας, υπό τον όρο ότι έχουν αποτελέσει εντός της Τυνησίας αντικείμενο επεξεργασιών ή μεταποιήσεων πέραν αυτών που αναφέρονται στο άρθρο 7. Αυτές οι ύλες δεν απαιτείται να έχουν υποστεί επαρκείς επεξεργασίες ή μεταποιήσεις.
 3. Όταν οι επεξεργασίες ή μεταποιήσεις που πραγματοποιήθηκαν στην Τυνησία δεν υπερβαίνουν τις εργασίες που αναφέρονται στο άρθρο 7, το παραγόμενο προϊόν θεωρείται καταγωγής Τυνησίας μόνον εφόσον η προστιθέμενη αξία στην Τυνησία είναι υψηλότερη από την αξία των χρησιμοποιηθεισών υλών καταγωγής μιας από τις άλλες χώρες που αναφέρονται στις παραγράφους 1 και 2. Εάν αυτό δεν συμβαίνει, το παραγόμενο προϊόν θεωρείται καταγωγής της χώρας που εισέφερε την υψηλότερη αξία σε συνάρτηση με τις καταγόμενες ύλες που χρησιμοποιήθηκαν κατά την κατασκευή στην Τυνησία.
 4. Τα προϊόντα, καταγωγής μιας από τις χώρες που αναφέρονται στις παραγράφους 1 και 2, τα οποία δεν υφίστανται καμία επεξεργασία ή μεταποίηση στην Τυνησία, διατηρούν την καταγωγή τους, εφόσον εξάγονται σε μία από τις εν λόγω χώρες.
 4α. Για την εφαρμογή του άρθρου 2 παράγραφος 2 στοιχείο β), η επεξεργασία ή μεταποίηση που έχει πραγματοποιηθεί στην Κοινότητα, στο Μαρόκο, ή στην Αλγερία θεωρείται ότι έχει πραγματοποιηθεί στην Τυνησία, όταν τα προϊόντα που προκύπτουν υφίστανται μεταγενέστερη επεξεργασία ή μεταποίηση στην Τυνησία. Σε περίπτωση που σύμφωνα με τη διάταξη αυτή τα προϊόντα καταγωγής λαμβάνονται σε δύο ή περισσότερες ενδιαφερόμενες χώρες, θεωρούνται ως καταγωγής Τυνησίας μόνον εάν η επεξεργασία ή μεταποίηση


text:
υπερβαίνει τις εργασίες που αναφέρονται στο άρθρο 7.
 5. Η σώρευση που προβλέπει το παρόν άρθρο εφαρμόζεται μόνο υπό τον όρο ότι:
 α)
 μεταξύ των χωρών που ενέχονται στην απόκτηση του χαρακτήρα καταγωγής και της χώρας προορισμού εφαρμόζεται προτιμησιακή εμπορική συμφωνία σύμφωνα με το άρθρο XXIV της Γενικής Συμφωνίας Δασμών και Εμπορίου (ΓΣΔΕ)·
 β)
 οι ύλες και τα προϊόντα έχουν αποκτήσει τον χαρακτήρα καταγωγής κατ’ εφαρμογή κανόνων καταγωγής ταυτόσημων με αυτούς που προβλέπει το παρόν πρωτόκολλο
 και
 γ)
 ανακοινώσεις που αναφέρουν την πλήρωση των απαιτούμενων προϋποθέσεων για την εφαρμογή της σώρευσης έχουν δημοσιευθεί στην Επίσημη Εφημερίδα της Ευρωπαϊκής Ένωσης (σειρά C) και στην Τυνησία σύμφωνα με τις οικείες διαδικασίες.
 Η σώρευση που προβλέπει το παρόν άρθρο εφαρμόζεται από την ημερομηνία που αναγράφεται στην ανακοίνωση που δημοσιεύεται στην Επίσημη Εφημερίδα της Ευρωπαϊκής Ένωσης (σειρά C).
 Η Τυνησία γνωστοποιεί στην Κοινότητα, μέσω της Επιτροπής των Ευρωπαϊκών Κοινοτήτων, τις λεπτομέρειες των συμφωνιών, καθώς και της ημερομηνίας έναρξης της ισχύος τους, και των αντίστοιχων κανόνων καταγωγής, που εφαρμόζονται με τις άλλες χώρες που αναφέρονται στις παραγράφους 1 και 2.
 Άρθρο 5
 Εξ ολοκλήρου παραγόμενα προϊόντα
 1. Θεωρούνται ως «παραγόμενα εξ ολοκλήρου» είτε στην Κοινότητα είτε στην Τυνησία:
 α)
 τα ορυκτά προϊόντα τα εξορυσσόμενα από το έδαφός τους ή από τον θαλάσσιο πυθμένα τους·
 β)
 τα φυτικά προϊόντα που παράγονται στις χώρες αυτές·
 γ)
 τα ζώντα ζώα τα γεννώμενα και εκτρεφόμενα στις χώρες αυτές·
 δ)
 τα προϊόντα τα προερχόμενα από ζώντα ζώα τα οποία εκτρέφονται στις χώρες αυτές·
 ε)
 τα προϊόντα της θήρας ή αλιείας που ασκείται στις χώρες αυτές·
 στ)
 τα προϊόντα της θαλάσσιας αλιείας και άλλα προϊόντα, που λαμβάνονται από τη θάλασσα εκτός των χωρικών υδάτων της Κοινότητας ή της Τυνησίας με τα πλοία τους·
 ζ)
 τα προϊόντα τα παραγόμενα επί των πλοίων-εργοστασίων τους αποκλειστικά από προϊόντα που αναφέρονται στο στοιχείο στ)·
 η)
 τα μεταχειρισμένα είδη που έχουν συγκεντρωθεί σε αυτές και δύνανται να χρησιμοποιηθούν μόνον για την ανάκτηση πρώτων υλών, συμπεριλαμβανομένων των μεταχειρισμένων ελαστικών που χρησιμοποιούνται μόνον για αναγόμωση ή ως απορρίμματα·
 θ)
 τα απόβλητα και απορρίμματα τα προερχόμενα από βιοτεχνικές ή βιομηχανικές εργασίες οι οποίες έχουν πραγματοποιηθεί στις χώρες αυτές·
 ι)
 τα προϊόντα τα εξορυσσόμενα από το θαλάσσιο έδαφος ή υπέδαφος εκτός των χωρικών τους υδάτων, υπό την προϋπόθεση ότι έχουν αποκλειστικό δικαίωμα εκμετάλλευσης αυτού του εδάφους ή υπεδάφους·
 ια)
 τα εμπορεύματα τα παραγόμενα σε αυτές αποκλειστικά από τα προϊόντα που αναφέρονται στα στοιχεία α) έως ι).
 2. Οι όροι «σκάφη τους» και «των πλοίων-εργοστασίων τους» στην παράγραφο 1 στοιχεία στ) και ζ), ισχύουν μόνο για τα σκάφη και τα «πλοία-εργοτάξια»:
 α)
 τα οποία είναι νηολογημένα ή εγγεγραμμένα σε κράτος μέλος της Κοινότητας ή στην Τυνησία·
 β)
 τα οποία φέρουν τη σημαία κράτους μέλους της Κοινότητας ή της Τυνησίας·
 γ)
 τα οποία ανήκουν, κατά ποσοστό 50 % τουλάχιστον, σε υπηκόους κράτους μέλους της Κοινότητας ή της Τυνησίας ή σε εταιρεία που έχει την έδρα της σε ένα από τα κράτη αυτά, της οποίας ο διαχειριστής ή οι διαχειριστές, ο πρόεδρος του διοικητικού ή του εποπτικού συμβουλίου και η πλειοψηφία των μελών


text:
των εν λόγω συμβουλίων είναι υπήκοοι κράτους μέλους της Κοινότητας ή της Τυνησίας και της οποίας, επιπλέον, σε περίπτωση προσωπικών εταιρειών ή εταιρειών περιορισμένης ευθύνης, το ήμισυ τουλάχιστον του κεφαλαίου ανήκει σ’ αυτά τα κράτη ή σε δημόσιους οργανισμούς ή σε υπηκόους αυτών των κρατών·
 δ)
 των οποίων ο κυβερνήτης και οι αξιωματικοί είναι υπήκοοι κράτους μέλους της Κοινότητας ή της Τυνησίας
 και
 ε)
 το πλήρωμα των οποίων αποτελείται, σε αναλογία 75 % τουλάχιστον, από υπηκόους κράτους μέλους της Κοινότητας ή της Τυνησίας.
 Άρθρο 6
 Επαρκώς επεξεργασμένα ή μεταποιημένα προϊόντα
 1. Για τους σκοπούς του άρθρου 2, προϊόντα που δεν έχουν παραχθεί εξ ολοκλήρου θεωρείται ότι υπέστησαν επαρκή επεξεργασία ή μεταποίηση, όταν πληρούνται οι όροι του πίνακα που περιλαμβάνεται στο παράρτημα II.
 Οι προαναφερόμενοι όροι δηλώνουν, για όλα τα προϊόντα που καλύπτονται από τη συμφωνία, την επεξεργασία ή τη μεταποίηση που πρέπει να υφίστανται οι μη καταγόμενες ύλες που χρησιμοποιούνται για την κατασκευή των προϊόντων αυτών και εφαρμόζονται μόνο σε σχέση με αυτές τις ύλες. Συνεπώς, αν ένα προϊόν, που έχει αποκτήσει τον χαρακτήρα καταγωγής πληρώντας τους όρους που καθορίζονται στον πίνακα για το προϊόν αυτό, χρησιμοποιείται για την κατασκευή ενός άλλου προϊόντος, οι όροι που ισχύουν για το προϊόν στο οποίο τούτο ενσωματώνεται δεν ισχύουν και ως προς αυτό, και δεν λαμβάνονται υπόψη οι μη καταγόμενες ύλες που χρησιμοποιήθηκαν, ενδεχομένως, για την κατασκευή του.
 2. Παρά την παράγραφο 1, οι μη καταγόμενες ύλες οι οποίες, σύμφωνα με τους όρους που αναφέρονται στον πίνακα του παραρτήματος ΙΙ, δεν χρησιμοποιούνται για την κατασκευή του προϊόντος μπορούν, ωστόσο, να χρησιμοποιηθούν υπό την προϋπόθεση ότι:
 α)
 η συνολική αξία τους δεν υπερβαίνει το 10 % της τιμής «εκ του εργοστασίου» του προϊόντος·
 β)
 δεν σημειώνεται υπέρβαση των ποσοστών που περιέχονται στον πίνακα για τη μέγιστη αξία των μη καταγόμενων υλών δυνάμει της παρούσας παραγράφου.
 Η παρούσα παράγραφος δεν ισχύει για προϊόντα που υπάγονται στα κεφάλαια 50 έως 63 του εναρμονισμένου συστήματος.
 3. Οι παράγραφοι 1 και 2 εφαρμόζονται με την επιφύλαξη των διατάξεων του άρθρου 7.
 Άρθρο 7
 Ανεπαρκής επεξεργασία ή μεταποίηση
 1. Με την επιφύλαξη της παραγράφου 2, οι ακόλουθες επεξεργασίες ή μεταποιήσεις θεωρούνται ως ανεπαρκείς για την απόκτηση του χαρακτήρα των καταγόμενων προϊόντων, ανεξάρτητα από το αν πληρούνται οι απαιτήσεις του άρθρου 6:
 α)
 εργασίες συντήρησης που εξασφαλίζουν τη διατήρηση των εμπορευμάτων σε καλή κατάσταση κατά τη μεταφορά και αποθήκευσή τους·
 β)
 οι διαιρέσεις και συνενώσεις δεμάτων·
 γ)
 πλύσιμο, καθάρισμα, αφαίρεση σκόνης, οξειδίων, ελαίων, χρωμάτων ή άλλων επικαλύψεων·
 δ)
 σιδέρωμα ή πρεσσάρισμα κλωστοϋφαντουργικών ειδών·
 ε)
 απλές εργασίες βαφής και στίλβωσης·
 στ)
 η αποφλοίωση, η μερική ή ολική λεύκανση, η στίλβωση και το γυάλισμα δημητριακών και ρυζιού·
 ζ)
 εργασίες για τον χρωματισμό ζάχαρης και την κατασκευή κύβων ζάχαρης·
 η)
 αφαίρεση του φλοιού, των κουκουτσιών και του κελύφους φρούτων, καρπών και λαχανικών·
 θ)
 ακόνισμα, απλή λείανση ή απλός τεμαχισμός·
 ι)
 κοσκίνισμα, διαλογή, ταξινόμηση, κατάταξη, διαβάθμιση, συνδυασμός (συμπεριλαμβανομένης της σύνθεσης συνδυασμού ειδών)·
 ια)
 η απλή τοποθέτηση σε φιάλες, κονσέρβες, φιαλίδια, σάκους, κουτιά, η στερέωση επί λεπτοσανίδων και κάθε άλλη απλή εργασία συσκευασίας·
 ιβ)
 η


text:
επίθεση ή εκτύπωση σημάτων, ετικετών, λογοτύπων και άλλων παρόμοιων διακριτικών σημείων στα προϊόντα ή τη συσκευασία τους·
 ιγ)
 η απλή ανάμειξη προϊόντων, έστω και διαφορετικού είδους·
 ιδ)
 απλή συνένωση μερών είδους για την κατασκευή ενός πλήρους είδους ή αποσυναρμολόγηση προϊόντων σε μέρη τους·
 ιε)
 ο συνδυασμός δύο ή περισσοτέρων εργασιών που προβλέπονται στα στοιχεία α) έως ιδ)·
 ιστ)
 η σφαγή ζώων.
 2. Όλες οι εργασίες που διενεργούνται εντός της Κοινότητας ή της Τυνησίας σε συγκεκριμένο προϊόν πρέπει να εξετάζονται από κοινού, όταν πρόκειται να ορισθεί, αν η πραγματοποιηθείσα επεξεργασία ή μεταποίηση του προϊόντος αυτού πρέπει να θεωρηθεί ως ανεπαρκής κατά την έννοια της παραγράφου 1.
 Άρθρο 8
 Μονάδα χαρακτηρισμού
 1. Η μονάδα χαρακτηρισμού για την εφαρμογή των διατάξεων του παρόντος πρωτοκόλλου συνίσταται στο συγκεκριμένο προϊόν που θεωρείται ως μονάδα βάσης για τον προσδιορισμό της κατάταξης σύμφωνα με την ονοματολογία του εναρμονισμένου συστήματος.
 Σύμφωνα με αυτά:
 α)
 όταν ένα προϊόν αποτελούμενο από ομάδα ή από σύνολο συναρμολογηθέντων ειδών κατατάσσεται, σύμφωνα με το εναρμονισμένο σύστημα, σε μία μόνον κλάση, το όλον αποτελεί τη μονάδα χαρακτηρισμού·
 β)
 όταν μια αποστολή αποτελείται από ορισμένα πανομοιότυπα προϊόντα που κατατάσσονται στην ίδια κλάση του εναρμονισμένου συστήματος, κάθε προϊόν πρέπει να λαμβάνεται υπόψη χωριστά κατά την εφαρμογή των διατάξεων του παρόντος πρωτοκόλλου.
 2. Όταν, κατ’ εφαρμογή του γενικού κανόνα 5 του εναρμονισμένου συστήματος, η συσκευασία κατατάσσεται με το προϊόν που περιέχει, τότε θεωρείται ότι συμπεριλαμβάνεται για τον προσδιορισμό της καταγωγής.
 Άρθρο 9
 Εξαρτήματα, ανταλλακτικά και εργαλεία
 Τα εξαρτήματα, ανταλλακτικά και εργαλεία που παραδίδονται μαζί με ένα τεμάχιο εξοπλισμού, μηχανής, συσκευής ή οχήματος, αποτελούν μέρος του κανονικού εξοπλισμού και συμπεριλαμβάνονται στην τιμή του τελευταίου, ή δεν τιμολογούνται ιδιαιτέρως, θεωρούνται ότι αποτελούν ένα σύνολο με το εν λόγω τεμάχιο εξοπλισμού, μηχανής, συσκευής ή οχήματος.
 Άρθρο 10
 Συνδυασμοί εμπορευμάτων
 Κατά την έννοια του γενικού κανόνα 3 του εναρμονισμένου συστήματος, οι συνδυασμοί θεωρούνται καταγόμενα προϊόντα όταν όλα τα συστατικά μέρη τους είναι καταγόμενα προϊόντα. Ωστόσο, συνδυασμός αποτελούμενος από προϊόντα καταγόμενα και μη, θεωρείται στο σύνολό του καταγόμενος, υπό την προϋπόθεση ότι η αξία των μη καταγόμενων προϊόντων δεν υπερβαίνει το 15 % της τιμής «εκ του εργοστασίου» του συνδυασμού.
 Άρθρο 11
 Ουδέτερα στοιχεία
 Για να προσδιορισθεί εάν ένα προϊόν έχει τον χαρακτήρα καταγωγής, δεν είναι αναγκαίο να καθορίζεται η καταγωγή των κατωτέρω στοιχείων που χρησιμοποιούνται, ενδεχομένως, για την παραγωγή του:
 α)
 της ηλεκτρικής ενέργειας και των καυσίμων·
 β)
 των εγκαταστάσεων και του εξοπλισμού·
 γ)
 των μηχανημάτων και εργαλείων·
 δ)
 των αγαθών που δεν υπεισέρχονται ή δεν πρόκειται να υπεισέλθουν στην τελική σύνθεση του προϊόντος.
 ΤΙΤΛΟΣ ΙΙΙ
 ΕΔΑΦΙΚΕΣ ΠΡΟΫΠΟΘΕΣΕΙΣ
 Άρθρο 12
 Αρχή της εδαφικότητας
 1. Οι όροι του τίτλου II σχετικά με την απόκτηση του χαρακτήρα καταγωγής πρέπει να πληρούνται ανελλιπώς στην Κοινότητα ή την Τυνησία, με την επιφύλαξη του άρθρου 2 παράγραφος 1 στοιχείο γ), των άρθρων 3 και 4 και της παραγράφου 3 του παρόντος άρθρου.
 2. Αν καταγόμενα εμπορεύματα που έχουν εξαχθεί από την Κοινότητα ή την Τυνησία προς άλλη χώρα επανεισαχθούν, πρέπει να θεωρούνται, με την επιφύλαξη των άρθρων 3 και 4, ως μη καταγόμενα, εκτός εάν μπορεί


text:
να αποδειχθεί κατά τρόπο ικανοποιητικό στις τελωνειακές αρχές ότι:
 α)
 τα επανεισαγόμενα εμπορεύματα είναι τα ίδια με τα εμπορεύματα που εξήχθησαν
 και
 β)
 δεν έχουν υποστεί καμία εργασία πέραν εκείνων που ήταν αναγκαίες για τη διατήρησή τους σε καλή κατάσταση, ενόσω βρίσκονταν στην εν λόγω χώρα ή κατά την εξαγωγή τους.
 3. Η απόκτηση του χαρακτήρα καταγωγής σύμφωνα με τους όρους του τίτλου II, δεν επηρεάζεται από ενδεχόμενη επεξεργασία ή μεταποίηση που πραγματοποιήθηκε εκτός της Κοινότητας ή της Τυνησίας επί υλών, οι οποίες είχαν εξαχθεί από την Κοινότητα ή την Τυνησία και επανεισήχθησαν στη συνέχεια, υπό την προϋπόθεση:
 α)
 ότι οι εν λόγω ύλες είχαν παραχθεί εξ ολοκλήρου στην Κοινότητα ή στην Τυνησία ή είχαν υποστεί σε αυτές, πριν από την εξαγωγή τους, επεξεργασία ή μεταποίηση πέραν από τις εργασίες που αναφέρονται στο άρθρο 7,
 και
 β)
 ότι μπορεί να αποδειχθεί κατά τρόπο ικανοποιητικό για τις τελωνειακές αρχές ότι:
 i)
 τα επανεισαγόμενα εμπορεύματα προέκυψαν από την επεξεργασία ή τη μεταποίηση των υλών που εξήχθησαν
 και
 ii)
 η συνολική προστιθέμενη αξία που αποκτήθηκε εκτός της Κοινότητας ή της Τυνησίας με την εφαρμογή των διατάξεων του παρόντος άρθρου δεν υπερβαίνει το 10 % της τιμής εκ του εργοστασίου του τελικού προϊόντος, στο οποίο ζητείται να αποδοθεί ο χαρακτήρας καταγωγής.
 4. Για την εφαρμογή της παραγράφου 3, οι όροι που αναφέρονται στον τίτλο II και αφορούν την απόκτηση του χαρακτήρα καταγωγής, δεν ισχύουν όσον αφορά τις επεξεργασίες ή μεταποιήσεις που πραγματοποιούνται εκτός της Κοινότητας ή της Τυνησίας. Εντούτοις, όταν για τη διαπίστωση του χαρακτήρα καταγωγής του αντίστοιχου τελικού προϊόντος, εφαρμόζεται κανόνας που παρατίθεται στον πίνακα του παραρτήματος II και καθορίζει τη μέγιστη αξία όλων των μη καταγόμενων υλών, η συνολική αξία των μη καταγόμενων υλών που ενσωματώνονται στο έδαφος του ενδιαφερόμενου μέρους και η συνολική προστιθέμενη αξία που αποκτήθηκε εκτός της Κοινότητας ή της Τυνησίας κατ’ εφαρμογή των διατάξεων του παρόντος άρθρου, δεν πρέπει να υπερβαίνουν το προβλεπόμενο ποσοστό.
 5. Για την εφαρμογή των διατάξεων των παραγράφων 3 και 4, ως «συνολική προστιθέμενη αξία» νοείται το σύνολο του κόστους που προκύπτει εκτός της Κοινότητας ή της Τυνησίας, συμπεριλαμβανομένης της αξίας των υλών που ενσωματώνονται εκεί.
 6. Οι διατάξεις των παραγράφων 3 και 4 δεν εφαρμόζονται όσον αφορά τα προϊόντα που δεν πληρούν τους όρους που προβλέπονται στον πίνακα του παραρτήματος II και τα οποία μπορεί να θεωρηθεί ότι έχουν υποστεί επαρκή επεξεργασία ή μεταποίηση μόνον κατ’ εφαρμογή των γενικών αξιών του άρθρου 6 παράγραφος 2.
 7. Οι διατάξεις των παραγράφων 3 και 4 δεν εφαρμόζονται όσον αφορά τα προϊόντα των κεφαλαίων 50 έως 63 του εναρμονισμένου συστήματος.
 8. Οι επεξεργασίες ή μεταποιήσεις που πραγματοποιούνται εκτός της Κοινότητας ή της Τυνησίας και καλύπτονται από το παρόν άρθρο πραγματοποιούνται υπό τους όρους του καθεστώτος τελειοποίησης προς επανεισαγωγή ή παρόμοιου καθεστώτος.
 Άρθρο 13
 Απευθείας μεταφορά
 1. Η προτιμησιακή μεταχείριση που προβλέπεται από τη συμφωνία εφαρμόζεται μόνο στα προϊόντα που πληρούν τις προϋποθέσεις του παρόντος πρωτοκόλλου και μεταφέρονται απευθείας μεταξύ της Κοινότητας και της Τυνησίας ή μέσω των εδαφών των άλλων χωρών που αναφέρονται στα άρθρα 3


text:
και 4 με τις οποίες ισχύει η σώρευση. Ωστόσο, προϊόντα που αποτελούν μία και μόνον αποστολή είναι δυνατό να μεταφέρονται μέσω άλλων εδαφών με, ενδεχομένως, μεταφόρτωση ή προσωρινή αποθήκευση σ’ αυτά τα εδάφη, υπό την προϋπόθεση ότι τα προϊόντα παραμένουν υπό την επιτήρηση των τελωνειακών αρχών της χώρας διαμετακόμισης ή αποθήκευσης και ότι δεν υφίστανται εκεί άλλες εργασίες εκτός από την εκφόρτωση, την επαναφόρτωση ή οποιαδήποτε άλλη εργασία που αποβλέπει στη διατήρησή τους σε καλή κατάσταση.
 Τα καταγόμενα προϊόντα μπορούν να μεταφέρονται με αγωγούς μέσω εδάφους άλλου από εκείνο της Κοινότητας ή της Τυνησίας.
 2. Για να αποδειχθεί ότι πληρούνται οι όροι που αναφέρονται στην παράγραφο 1 προσκομίζεται στις τελωνειακές αρχές της χώρας εισαγωγής:
 α)
 ενιαίο έγγραφο μεταφοράς που καλύπτει τη διέλευση από τη χώρα εξαγωγής μέσω της χώρας διαμετακόμισης· ή
 β)
 βεβαίωση που χορηγείται από τις τελωνειακές αρχές της χώρας διαμετακόμισης και η οποία:
 i)
 παρέχει ακριβή περιγραφή των προϊόντων·
 ii)
 αναφέρει τις ημερομηνίες εκφόρτωσης και επαναφόρτωσης των προϊόντων και, όταν χρειάζεται, τα ονόματα των πλοίων ή άλλων μεταφορικών μέσων που χρησιμοποιήθηκαν,
 και
 iii)
 πιστοποιεί τις συνθήκες υπό τις οποίες τα προϊόντα παρέμειναν στη χώρα διαμετακόμισης ή
 γ)
 ελλείψει αυτών, οποιοδήποτε αποδεικτικό έγγραφο.
 Άρθρο 14
 Εκθέσεις
 1. Προϊόντα καταγωγής που αποστέλλονται για να συμμετάσχουν σε έκθεση σε χώρα άλλη από αυτές που αναφέρονται στα άρθρα 3 και 4 με τις οποίες ισχύει η σώρευση και πωλούνται μετά την έκθεση για να εισαχθούν στην Κοινότητα ή στην Τυνησία εμπίπτουν κατά την εισαγωγή, στις διατάξεις της συμφωνίας, υπό την προϋπόθεση ότι αποδεικνύεται κατά τρόπο ικανοποιητικό στις τελωνειακές αρχές ότι:
 α)
 εξαγωγέας απέστειλε τα εμπορεύματα αυτά από την Κοινότητα ή την Τυνησία στη χώρα όπου πραγματοποιείται η έκθεση και τα εξέθεσε εκεί·
 β)
 ο ίδιος εξαγωγέας πώλησε τα εν λόγω προϊόντα ή τα μετεβίβασε κατά άλλον τρόπο σε παραλήπτη στην Κοινότητα ή στην Τυνησία·
 γ)
 τα προϊόντα απεστάλησαν, κατά τη διάρκεια της έκθεσης ή αμέσως μετά, στην κατάσταση στην οποία είχαν αποσταλεί στην έκθεση,
 και
 δ)
 τα προϊόντα, από τη στιγμή που απεστάλησαν στην έκθεση, δεν χρησιμοποιήθηκαν για σκοπούς άλλους από την επίδειξή τους στη συγκεκριμένη έκθεση.
 2. Πιστοποιητικό καταγωγής εκδίδεται ή συντάσσεται σύμφωνα με τις διατάξεις του τίτλου V και υποβάλλεται στις τελωνειακές αρχές της χώρας εισαγωγής κατά τον συνήθη τρόπο. Στο πιστοποιητικό αναγράφεται το όνομα και η διεύθυνση της έκθεσης. Είναι δυνατόν να ζητούνται, όπου κρίνεται αναγκαίο, συμπληρωματικές έγγραφες αποδείξεις σχετικά με τις συνθήκες υπό τις οποίες εκτέθησαν τα προϊόντα.
 3. Η παράγραφος 1 ισχύει για κάθε έκθεση εμπορικού, βιομηχανικού, γεωργικού ή βιοτεχνικού χαρακτήρα, εμποροπανήγυρη ή παρόμοια δημόσια εκδήλωση που δεν διοργανώνεται για ιδιωτικούς σκοπούς σε καταστήματα ή εμπορικούς χώρους με σκοπό την πώληση αλλοδαπών προϊόντων και κατά τη διάρκεια της οποίας τα προϊόντα παραμένουν υπό τελωνειακό έλεγχο.
 ΤΙΤΛΟΣ IV
 ΕΠΙΣΤΡΟΦΗ Ή ΑΠΑΛΛΑΓΗ
 Άρθρο 15
 Απαγόρευση επιστροφής δασμών ή απαλλαγής από δασμούς
 1.
 α)
 Οι μη καταγόμενες ύλες που χρησιμοποιούνται για την κατασκευή προϊόντων καταγωγής Κοινότητας, Τυνησίας ή μιας από τις άλλες χώρες που αναφέρονται στα άρθρα 3 και 4, για τις οποίες εκδίδεται ή συντάσσεται πιστοποιητικό καταγωγής σύμφωνα με


text:
τον τίτλο V, δεν αποτελούν στην Κοινότητα ή στην Τυνησία αντικείμενο επιστροφής δασμών ή απαλλαγής από δασμούς οποιουδήποτε είδους.
 β)
 Τα προϊόντα που υπάγονται στο κεφάλαιο 3 και στις κλάσεις 1604 και 1605 του εναρμονισμένου συστήματος, καταγωγής Κοινότητας, όπως προβλέπεται στο άρθρο 2 παράγραφος 1 στοιχείο γ), για τα οποία εκδίδεται ή συντάσσεται πιστοποιητικό καταγωγής σύμφωνα με τις διατάξεις του τίτλου V, δεν αποτελούν στην Κοινότητα αντικείμενο επιστροφής δασμών ή απαλλαγής από δασμούς οποιουδήποτε είδους.
 2. Η απαγόρευση της παραγράφου 1 εφαρμόζεται σε κάθε ρύθμιση για επιστροφή, διαγραφή ή μη καταβολή, πλήρη ή μερική, δασμών ή επιβαρύνσεων ισοδυνάμου αποτελέσματος, που επιβάλλονται, στην Κοινότητα ή στην Τυνησία, σε ύλες που χρησιμοποιήθηκαν για την κατασκευή, καθώς και στα προϊόντα που καλύπτονται από την παράγραφο 1 στοιχείο β), σε περίπτωση που αυτή η επιστροφή, διαγραφή, η μη καταβολή εφαρμόζεται, ρητά ή στην πράξη, όταν τα προϊόντα που παράγονται από τις εν λόγω ύλες εξάγονται και όχι όταν διατίθενται στην κατανάλωση σε αυτές.
 3. Ο εξαγωγέας προϊόντων που καλύπτονται από πιστοποιητικό καταγωγής πρέπει να είναι έτοιμος να υποβάλει ανά πάσα στιγμή, αν ζητηθεί από τις τελωνειακές αρχές, όλα τα κατάλληλα έγγραφα που αποδεικνύουν ότι δεν έχει επιτραπεί επιστροφή, όσον αφορά τις μη καταγόμενες ύλες που χρησιμοποιήθηκαν για την κατασκευή των σχετικών προϊόντων, και ότι όλοι οι δασμοί ή επιβαρύνσεις ισοδυνάμου αποτελέσματος που αντιστοιχούν σ’ αυτές τις ύλες έχουν πράγματι καταβληθεί.
 4. Οι διατάξεις των παραγράφων 1 έως 3 ισχύουν επίσης για τη συσκευασία κατά την έννοια του άρθρου 8 παράγραφος 2, τα εξαρτήματα, τα ανταλλακτικά και τα εργαλεία κατά την έννοια του άρθρου 9 και τους συνδυασμούς προϊόντων κατά την έννοια του άρθρου 10, όταν αυτά δεν αποτελούν είδη καταγωγής.
 5. Οι διατάξεις των παραγράφων 1 έως 4 ισχύουν μόνο για τις ύλες που ανήκουν στο είδος που αφορά η συμφωνία. Περαιτέρω, αυτές δεν εμποδίζουν την εφαρμογή συστήματος επιστροφών για τα γεωργικά προϊόντα κατά την εξαγωγή, που ισχύει για κάθε εξαγωγή σύμφωνα με τις διατάξεις της συμφωνίας.
 6. Η απαγόρευση της παραγράφου 1 δεν εφαρμόζεται σε περίπτωση που τα προϊόντα θεωρούνται ως καταγωγής Κοινότητας ή Τυνησίας χωρίς εφαρμογή σώρευσης με ύλες καταγόμενες από μια εκ των άλλων χωρών που αναφέρονται στα άρθρα 3 και 4.
 7. Παρά την παράγραφο 1, η Τυνησία δύναται να εφαρμόζει για τα προϊόντα, με εξαίρεση εκείνα που υπάγονται στα κεφάλαια 1 έως 24 του εναρμονισμένου συστήματος, ρυθμίσεις για επιστροφή δασμών ή για απαλλαγή από δασμούς ή επιβαρύνσεις ισοδυνάμου αποτελέσματος, που ισχύουν για μη καταγόμενες ύλες που χρησιμοποιούνται για την κατασκευή προϊόντων καταγωγής, υπό τις ακόλουθες διατάξεις:
 α)
 εισπράττεται δασμολογική επιβάρυνση 5 % για προϊόντα που υπάγονται στα κεφάλαια 25 έως 49 και 64 έως 97 του εναρμονισμένου συστήματος ή χαμηλότερος δασμός που ισχύει στην Τυνησία·
 β)
 εισπράττεται δασμολογική επιβάρυνση 10 % για προϊόντα που υπάγονται στα κεφάλαια 50 έως 63 του εναρμονισμένου συστήματος ή χαμηλότερος δασμός που ισχύει στην Τυνησία.
 Οι διατάξεις της παρούσας παραγράφου ισχύουν έως τις 31 Δεκεμβρίου 2009 και μπορούν να αναθεωρηθούν με κοινή συμφωνία.
 ΤΙΤΛΟΣ V
 ΑΠΟΔΕΙΞΗ ΚΑΤΑΓΩΓΗΣ
 Άρθρο 16
 Γενικές διατάξεις
 1. Τα προϊόντα,


text:
καταγωγής Κοινότητας, κατά την εισαγωγή τους στην Τυνησία και τα προϊόντα, καταγωγής Τυνησίας, κατά την εισαγωγή τους στην Κοινότητα, υπάγονται στις διατάξεις της συμφωνίας, εφόσον προσκομισθεί ένα από τα ακόλουθα πιστοποιητικά καταγωγής:
 α)
 πιστοποιητικό κυκλοφορίας εμπορευμάτων EUR.1, υπόδειγμα του οποίου παρατίθεται στο παράρτημα IΙΙα·
 β)
 πιστοποιητικό κυκλοφορίας εμπορευμάτων EUR-MED, υπόδειγμα του οποίου παρατίθεται στο παράρτημα IIIβ·
 γ)
 στις περιπτώσεις που ορίζονται στο άρθρο 22 παράγραφος 1, δήλωση που αποκαλείται στη συνέχεια «δήλωση τιμολογίου» ή «δήλωση τιμολογίου EUR-MED», που αναγράφει ο εξαγωγέας στο τιμολόγιο, στο δελτίο παράδοσης ή σε κάθε άλλο εμπορικό έγγραφο που περιγράφει τα σχετικά προϊόντα με επαρκείς λεπτομέρειες, ώστε να είναι δυνατή η εξακρίβωση της ταυτότητάς τους· το κείμενο της δήλωσης τιμολογίου παρατίθεται στα παραρτήματα ΙVα και ΙVβ.
 2. Παρά την παράγραφο 1, προϊόντα καταγωγής, κατά την έννοια του παρόντος πρωτοκόλλου, εμπίπτουν, στις περιπτώσεις που αναφέρονται στο άρθρο 27, στις διατάξεις της συμφωνίας, χωρίς να είναι αναγκαία η υποβολή κανενός από τα πιστοποιητικά καταγωγής της παραγράφου 1.
 Άρθρο 17
 Διαδικασία έκδοσης πιστοποιητικού κυκλοφορίας εμπορευμάτων EUR.1 ή EUR-MED
 1. Το πιστοποιητικό κυκλοφορίας EUR.1 ή EUR-MED εκδίδεται από τις τελωνειακές αρχές της χώρας εξαγωγής μετά από γραπτή αίτηση που υποβάλλεται από τον εξαγωγέα ή, υπ’ ευθύνη του εξαγωγέα, από τον εξουσιοδοτημένο αντιπρόσωπό του.
 2. Για τον σκοπό αυτό, ο εξαγωγέας ή ο εξουσιοδοτημένος αντιπρόσωπός του συμπληρώνουν το πιστοποιητικό κυκλοφορίας EUR.1 ή EUR-MED και την αίτηση, υποδείγματα των οποίων παρατίθενται στα παραρτήματα ΙΙΙα και ΙΙΙβ. Τα έντυπα αυτά συμπληρώνονται σε μια από τις γλώσσες στις οποίες έχει συνταχθεί η συμφωνία, σύμφωνα με τις διατάξεις της εθνικής νομοθεσίας της χώρας εξαγωγής. Αν τα έντυπα είναι χειρόγραφα, συμπληρώνονται με μελάνι και ευανάγνωστους χαρακτήρες. Η περιγραφή των προϊόντων αναγράφεται στη σχετική θέση χωρίς να παρεμβάλλονται κενές σειρές. Όταν η θέση αυτή δεν συμπληρώνεται πλήρως, σύρεται οριζόντια γραμμή κάτω από την τελευταία γραμμή της περιγραφής και διαγραμμίζεται ο κενός χώρος.
 3. Ο εξαγωγέας που ζητεί την έκδοση πιστοποιητικού κυκλοφορίας εμπορευμάτων EUR.1 ή EUR-MED πρέπει να είναι έτοιμος να υποβάλει, ανά πάσα στιγμή, εάν του ζητηθεί από τις τελωνειακές αρχές της χώρας εξαγωγής στην οποία εκδίδεται το πιστοποιητικό κυκλοφορίας EUR.1 ή EUR-MED, κάθε κατάλληλο έγγραφο για την απόδειξη του χαρακτήρα καταγωγής των σχετικών προϊόντων καθώς και της τήρησης των λοιπών προϋποθέσεων του παρόντος πρωτοκόλλου.
 4. Με την επιφύλαξη της παραγράφου 5, το πιστοποιητικό κυκλοφορίας EUR.1 εκδίδεται από τις τελωνειακές αρχές κράτους μέλους της Κοινότητας ή της Τυνησίας στις ακόλουθες περιπτώσεις:
 —
 εάν τα σχετικά προϊόντα μπορούν να θεωρηθούν ως προϊόντα καταγόμενα στην Κοινότητα ή την Τυνησία, χωρίς εφαρμογή της σώρευσης με ύλες καταγόμενες σε μία από τις άλλες χώρες που αναφέρονται στα άρθρα 3 και 4, και πληρούν τις λοιπές προϋποθέσεις του παρόντος πρωτοκόλλου,
 —
 εάν τα σχετικά προϊόντα μπορούν να θεωρηθούν ως προϊόντα καταγόμενα σε μία από τις άλλες χώρες που αναφέρονται στα άρθρα 3 και 4 με τις οποίες εφαρμόζεται η σώρευση, χωρίς εφαρμογή της σώρευσης με ύλες καταγόμενες σε μία από τις χώρες που αναφέρονται στα άρθρα 3 και 4, και πληρούν τις λοιπές προϋποθέσεις του παρόντος πρωτοκόλλου, εφόσον έχει εκδοθεί στη χώρα